\NormalFont\ShortTitle{Amos}

{\MT AMOS

\par }{\MTB gbouŋ

\par }{\IS Ki jiin Amos gbouŋ na po

\par }{\IP Yennu-e din tun Amos a wun kpaan niib nba be Israel naan yent nba be gaŋ po na ni, a bi-i kii nyik bi yanbɔntoona, bi saa la tubdatuwa.



\par }\ChapOne{1}{\PP \VerseOne{1}Amos nba tee pekpaarik ki nyii Tekoa doo ni na mɔmaame na. Li yoo maŋe ki Yusia din tee Juda kpanbar, ki Jeroboam, wunba tee Jehoas bija na, mun tee Israel kpanbar. Ki Yennu fiit ki wann Amos maan na ki jiin Israel teeb po. Li bina ŋanlee poor poe ki tiŋ jek.


\par }{\PP \VS{2}Ki Amos yet a,

\par }{\Q “Yennu kunkɔr nyi Sayɔnn kunkonn po,

\par }{\QB ki tantir ki nyi Jerusalem po.

\par }{\Q Ki bonkobit kpinkpaar boa koor wak wak,

\par }{\QB ki mɔɔt nba be Kamel kunkonn paak na mɔnn.”


\par }{\SH Biaŋinba Yennu saa dat booru nba kpia Israel teeb na tuba
\par }
{\SHB Ki jiin Siria teeb po
\par }
{\PP \VS{3}Yennu din yet a, “Damaskus teeb tun yanbɔmm, ki bia ŋamm tun yanbɔmma, li paak, n saa dat bi tubawa. Bi dia Gilead teeb na ki ŋmaŋitib.

\VS{4}Li paak n saa te muu n sik kpanbar Hasael ŋaak paak, ki li saa di ŋajaann nba ki kpanbar Ben-hadad\FTNT{*}{{\FR 1:4 }{\FR{1.4
}}{\FT{Ben-hadad din tee Hasael bijae.}}} maa na.

\VS{5}N saa faa kɔnn kutlaana nba dia Damaskus tammɔkɔɔkir, ki nyinn niib nba kɔɔ Afenn baauk ni na, nan Bef Edenn doo diatɔɔ na. Ki bi saa soor Siria teeb ki teemm yommii, ki saan namm Kir tiŋ ni.”


\par }{\SHB Ki jiin Filistia teeb po
\par }
{\PP \VS{6}Yennu ŋamm yet a, “Gasa teeb tun yanbɔmm, ki bia ŋamm tun yanbɔmma, li paak, n saa dat bi tubawa. Bi soor digbanmunn ki kɔib nan daaba na ki tur Edom teeb.

\VS{7}Li paak n saa te muue n baa Gasa doo joona paak ki di li ŋajaana.

\VS{8}N saa liat Asdod nan Askelonn doi diara. N saa dat Ekronn teeb tuba, ki Filistia teeb kur nba biar na saa boont.”


\par }{\SHB Ki jiin Taya teeb po
\par }
{\PP \VS{9}Yennu ŋamm yet a, “Taya teeb tun yanbɔmm ki bia ŋamm tun yanbɔmma, li paak, n saa dat bi tubawa. Bi soor digbanmunn, ki teemm yommii ki saan namm Edom tiŋ ni, ki ki dia naasinyɔɔsir mɔlor nba ki bi din lor na.

\VS{10}N saa te muue n baa Taya doo joona paak, ki di li ŋajaana na.”


\par }{\SHB Ki jiin Edom teeb po
\par }
{\PP \VS{11}Yennu ŋamm yet a, “Edom teeb tun yanbɔmm, ki bia ŋamm tun yanbɔmma, li paak, n saa dat bi tubawa. Bi wei ber bi ninjamm Israel teeb na, ki ki timm ninbaauku. Bi wutoa ki mɔk gɔɔru, ki bi ki te ki li maaki.

\VS{12}Li paak, n saa te muue n baa Temann doo paak ki di Bosra ŋajaana na.”


\par }{\SHB Ki jiin Amonn teeb po
\par }
{\PP \VS{13}Yennu ŋamm yet a, “Amonn teeb tun yanbɔmm, ki bia ŋamm tun yanbɔmma, li paak, n saa dat bi tubawa. Bi faa tɔbii ki pit poob poa Gilead tiŋ ni, a bin fit pukin bi yent.

\VS{14}Li paak, n saa te muue n baa Raba doo joona paak, ki di li ŋajaana na, ki wuyikinii sii be tɔb na daar, ki kɔnn maŋ sii paar nan wonpaaruk nae.

\VS{15}Ki bi saa soor bi kpanbar nan u saakab ki saan namm digbangann.”




\par }\Chap{2}{\SHB Ki jiin Moab teeb po
\par }
{\PP \VerseOne{1}Yennu ŋamm yet a, “Moab teeb tun yanbɔmm ki bia ŋamm tun yanbɔmma, li paak, n saa dat bi tubawa. Bi ki baakit Edom kpanbar kpaba na, ki joor muu, ki li kpant tanpent.

\VS{2}N saa te muue n baa Moab tiŋ paak, ki di Keriof doo ŋajaana. Moab teeb saa kpo tɔbii ni, yoo nba ki kunkɔnkɔnna yikin wuyikinii, ki bia peeb naatuna na.

\VS{3}N saa kpi Moab tiŋ diatɔɔ nan saakab kur nba be tiŋ na ni.”


\par }{\SHB Ki jiin Juda teeb po
\par }
{\PP \VS{4}Yennu ŋamm yet a, “Juda teeb tun yanbɔmm ki bia ŋamm tun yanbɔmma, li paak, n saa dat bi tubawa. Bi yêt n wannuwa, ki bia ki dia n sennii na. Kpinkpannii yennii nba ki bi yeejamm din jiantir na kpanniba.

\VS{5}Li paak, n saa te muue n baa Juda tiŋ paak, ki di Jerusalem ŋajaana na.”


\par }{\SH Biaŋinba ki Yennu saa dat Israel teeb tuba
\par }
{\PP \VS{6}Yennu ŋamm yet a, “Israel teeb tun yanbɔmm ki bia ŋamm tun yanbɔmma, li paak, n saa dat bi tubawa. Bi kɔi niburchimm nba kan fit pa bi mɔŋ pana, nan talas damm nba kan fit pa bi mɔŋ taasaat paak nawa.

\VS{7}Bi tabit nibutimii nan fara damm, ki beer nandamm ki nyintib bi barmɔnii sɔnu ni, ki bik nan u baa taant ki dɔɔ nan poo yenɔ, ki biir n kasii sann.

\VS{8}Bi yenjiantboa kur, jab na teer chinchena nba ki bi gaar bi pandiira boor nae ki dɔɔ li paak, ki kaar n ŋasaakak na ni, ki nyu daan nba ki bi jiar niib ki bi pa na.


\par }{\PP \VS{9}“N niib, i paake ki n biir Amor teeb fas fas, bi lek din fɔk nan kpekii na, ki bia mɔk paŋ nan tijakpera na.

\VS{10}Mine din nyinni Ijipt, ki ŋmakitiri ki i somm kunkoouk paak bina piinna, ki tan turi Amor teeb tiŋ, a lii tee i yar,

\VS{11}ki gann i bonjai na yemm, a bii tee n sɔkiniinba, ki gann i naasinpaauŋ na siab, a bii tee min Yennu yab.\FTNT{*}{{\FR 2:11 }{\FR{2.11
}}{\FT{Yennu yab paak tee Nasar teeb, ki li ki tee bii nyu daan.}}} Israel teeb, linba na ki tee barmɔnii kaa-a? Min Yennu-e pak na.

\VS{12}Ŋaan ki i te ki n yab maŋ nyu daan, ki bia yeen n sɔkiniinba na, a bi daa piak n maami.

\VS{13}Mɔtana, n saa nannie buk-buka nan toruk nba tuu jii jik-kpiata ki ŋmaan mat bona biaŋinba na.

\VS{14}Ki binba tee nantatinna gbaa tan kan chiar paaki, ki pandamm saa kɔŋ bi paŋ, ki kunkɔnkɔnna gbaa tan kan fit tinn bi mɔŋ manfoa.

\VS{15}Ki tɔrbantɔɔra tan kan seti, ki nantatinna tan kan chiar paaki, ki jab nba jak taanii na tan kan tinn bi manfoa.

\VS{16}Daar maŋ ni, kunkɔnkɔnna nba mɔk para gbaa tan saa bat bi jatiat ki bir ŋaan chiar. Min Yennu-e pak na.”




\par }\Chap{3}{\SH Biaŋinba ki Yennu saa dat Israel teeb tuba
\par }
{\PP \VerseOne{1}Israel teeb, gbiintir maan nba ki Yennu pak ki jiin i po na, yimm booru nba ki u nyinni Ijipt tiŋ ni na. U yet a,

\VS{2}“Booru nba kur be tingbouŋ na ni, yimm kɔɔe ki n ganni, ki n baka be i po, ŋanne teen ki n par mantik bi i yanbɔmm paak, ki n saa dat i tuba.”


\par }{\SH Ki jiin Yennu sɔkinii toona po
\par }
{\PP \VS{3}Niib banlee saa fit lakin saa sɔnu ki li ki tee bi taan dudukit yennkɔɔ kaa-a?


\par }{\PP \VS{4}Yanbɔr fit beet muuk ni, ki li ki tee u la u jeet kaa-a?

\par }{\PP Yanbɔr paaŋ sii fit ŋmuut u dindɔɔboor ki li ki tee u soor siar kaa-a?


\par }{\PP \VS{5}Nɔɔŋ saa fit soor baruk ki jeet kaa baruk maŋ paaki-i?

\par }{\PP Baruk saa fit fiir ki li ki tee siar kaa sik baruk maŋ niŋi-i?


\par }{\PP \VS{6}Bi saa fit peb tɔb naatunn doo ni, ŋaan ki jaŋmaanii kan soor niibi-i?

\par }{\PP Bonbiir saa fit baar doo paak, ki li ki tee Yennu kaa tumi-i?


\par }{\PP \VS{7}Yabint Yennu ki tuun siar ŋaan ki ki fiitir u lor ki teen u toontunna nba tee sɔkiniinba na.


\par }{\PP \VS{8}Yanbɔr-i bee, ŋmee ki jaŋmaanii kan soorɔ?

\par }{\PP Li-i tee ki Yabint Yennu paki, ŋmee saa yêt ki kan sɔkin u maami-i?


\par }{\SH Ki jiin Samaria biiru po
\par }
{\PP \VS{9}Ii mɔɔnt maan na ki tur binba kɔɔ Ijipt nan Asdod naan ŋei ni na: “Ii taan leeb kunkona nba kook Samaria doo na paak, ki got ŋmatir nan toonbiit nba tuun leŋ.”


\par }{\PP \VS{10}Yennu yet a, “Niib na gbeent bi ŋaŋanii nan bona nba ki bi fiar nan jate. Bi taan ki mi baa sii tuun toonŋana biaŋinba.

\VS{11}Li paak, datai saa loon bi tiŋ nae, ki yeer joonn nba guub na, ŋaan jii mɔkint nba be bi ŋaŋanii na ni.”


\par }{\PP \VS{12}Yennu ŋamm yet a, “Li-i tee ki yanbɔr soor peeuk, pekpaarik tuu tan la taa ŋanlee koo tubire. Nnae mun ki Samaria teeb nba daa di manu na, bi waaminnae tan saa tinn.”

\VS{13}Yomdaanɔ Yabint Yennu ŋamm yet a, “Gbiintir mɔtana man, ki kpaan Jakɔb yaaboona.

\VS{14}Daar nba ni ki n saa dat Israel teeb tuba bi toonbiit paak na, n bia saa bet jiantu binbinta kur nba be Betel doo ni, ki binbintir kur lɔtii mɔgbana\FTNT{*}{{\FR 3:14 }{\FR{3.14
}}{\FT{Bi binbintir lɔtii mɔgbana ŋanna naan yiinae.}}} saa gbiat baa.

\VS{15}Ki n saa biir waruk yoo ŋei ki kpab nan waat yoo ŋei. Ki ŋei nba ki bi ŋammir nan loobnyana na kur saa baa ki kpant langbent, ki ŋagbeŋir kur saa biir.”




\par }\Chap{4}{\PP \VerseOne{1}Yimm Samaria poob, gbiintir man, yimm nba gbeŋit nan Basann nei nba di ki gboot na, yimme ŋmaŋit tarii, ki bia diin fara damm, ki loon i sɔrib-ii teeni daan yoo kur.

\VS{2}Yabint Yennu sat mɔb u kasii sann ni, ki yet a, “Yoo baate, ki bi tan saa soori nan kutlɔkita, ki i kura tan sii tee nan jaŋ nba tuu be janpeenu paak na.

\VS{3}Ki bi saa dat sɔɔ kur ki nyinnɔ joonfɔnn ni, ki lu-u nanyer po.”


\par }{\SH Biaŋinba ki Israel teeb yêt bin subir
\par }
{\PP \VS{4}Yabint Yennu ŋamm yet a, “Israel teeb, i-i mi a li ŋan, yin saan kasii boor nba be Betel na ki tun yanbɔmm, ki saan Gilgal ki saa tun yanbɔmm nan i paŋ kur, kii ŋammit kii baat nan bonkobit sanyiɔk kur, kii mann maruŋ, kii biaki baat nan i bona piik ni yenn, daaŋantaa kur ni.

\VS{5}Ii ŋammit kii jikit i jeet Yenpiinii kii teen Yennu niipoouk, kii mɔk dont-n-mɔŋ nan i Yenpiinlia nba ki i baat nann ki teenɔ na. Linba ki i loon li tumue na.


\par }{\PP \VS{6}“Mine tee daanɔ nba te ki kon baa i doi ni, ŋaan ki i lek ki jen min Yennu boori.

\VS{7}Mine soor saak ki u ki baa, yoo nba ki i bonbuburit mantik loonɔ na, ki te saak baa digban-yenn ni, ŋaan ki ki baa leer ni, ki te saak baa kpayomm ni, ŋaan ki kpaleeb koon,

\VS{8}ki te nyunnyukuru so niib, ki bi lin lɔɔn digbana, ki loon nyun, ŋaan ki li ki jaŋitib. Ŋaan ki i bia lek ki jen min Yennu boor.


\par }{\PP \VS{9}“Ki n te waruk da ki koor i bonbuburit, ki te naasuut ŋman i kpaant nan i daan tilontii kur, nan i tilontlia, nan kpan tilontii, ŋaan ki i lek ki jen min Yennu boori.


\par }{\PP \VS{10}“Ki n te yiaryoonn soori, ki tee nan maa din te linba soor Ijipt teeb na, ki te ki bi kpii i naasimm tɔbii ni, ki jii i taanii ki yaat namm, ki te nikpeena nba be i kaaŋ ni na pɔɔk ki nubiri, ŋaan ki i lek ki jen min Yennu boori.


\par }{\PP \VS{11}“Ki n biir i yenn nba nan maa din biir Sodom nan Gomora teeb biaŋinba na. Ki i siab nba biar ki be i manfoor ni na tee nan datar na, ŋaan ki i lek ki jen n boor. Min Yennu-e pak na.

\VS{12}Yimm Israel teeb, li paak, ki n yaa n dat i tuba. Ki maa yaa n dat i tuba na, teent siir ki min Yennu n bu i buut.”


\par }{\Q \VS{13}Yennu-e tee daanɔ nba nan jɔfɔkit, ki bia nan wouŋ,

\par }{\Q ki fiitir u dudukit ki teen nisaarik,

\par }{\QB ki te yonnu baa ki nyiɔk bɔnt,

\par }{\QB ki somm tingbouŋ na siaminba dokii paak,

\par }{\Q ki u sann tee: Yomdaanɔ Yabint Yennu.




\par }\Chap{5}{\SH Fabinii nba jiin binbeŋ lebitu po
\par }
{\PP \VerseOne{1}Israel teeb, gbiintir kuun yanii nba ki n yiin ki teeni na.


\par }{\Q \VS{2}Israel nba tee nan poomunn na baawa,

\par }{\Q ki ji kan ban fiiri, ki bi yêtɔ u tiɔŋ tiŋ ni,

\par }{\Q ki sɔɔ kaa ki saa fit sommɔ ki wun fiiri.


\par }{\PP \VS{3}Yabint Yennu yet a, “Israel digbansiar tun kunkɔnkɔnna tusir, ŋaan ki kobik kɔɔ tan jen; ki digbanleer bia tun kunkɔnkɔnna kobik, ki piik tan jen.”


\par }{\PP \VS{4}Yennu din yet Israel teeb maŋ a, “Baat man n boor, ki i saa la manfoor.

\VS{5}I daa saa Beerseba ki jiantir, i daa koor a yin lon n boor Betel-i, kimaan Betel saa teen yanna. I daa saa Gilgal, kimaan u niib saa teen yommii digbangann niwa.”


\par }{\PP \VS{6}Saant Yennu boor, ki i saa la manfoor. Li-i tee ki i ki saan u boori, u saa sik yimm Israel teeb paak nan muu nae, ki bia di Betel teeb, ki sɔɔ sii kaa ki saa kpeeniri.

\VS{7}I boonta, yimm nba lebitir barmɔnii ki tee faak, ki bia ŋmaab niib bi barmɔnii ni na.


\par }{\Q \VS{8}Yennu-e nan ŋmaabira, ki sennib bi sinsetboa,

\par }{\Q ki te nyiɔk bɔnt, ki sanyiɔk yentir.

\par }{\Q U yi nyun nba be mɔka ni, ki li koon tingbouŋ na paak.

\par }{\Q U sanne tee Yennu.


\par }{\Q \VS{9}U biir paŋ damm, ki te ki bi digbanjaana kpantir langbent.


\par }{\PP \VS{10}Ŋɔɔ Yennu yet a, “Yimm niib na, i ki loon daanɔ nba loon barmɔnii buut ni ki tee barmɔnpakirɔ na.

\VS{11}I diin talas damm ki fiar bi jeet, li paak, i kan kɔɔ tana ŋaŋanii nba ki i maa na ni, ki bia kan nyu daan nba nyi tilontŋanii nba ki i bur na.

\VS{12}N mi i biit nba yab biaŋinba, nan i toonbiit nba tee biaŋinba. I so niŋamm na, ki gaan fobit piinii, ki ki teen talasdamm mɔnii, buut ni.

\VS{13}Li paak, yimm subindamm, ŋminin soon nna, kimaan yoo na tee yobiiuko.


\par }{\PP \VS{14}“I daa tuun toonbiiti; ŋaan ki i dudukit-ii tee yin tun toonŋana, ki li saa te ki i mɔk manfoor, ki i Yomdaanɔ Yabint Yennu sii be nani, nan yaa yet a u be biaŋinba na.

\VS{15}Ii nan toonbiit, ŋaan kii tuun toonŋana, ki te barmɔnii-ii piak buut bunu ni. Li pasiar, Yennu sii mɔk ninbatinu digbann na niib nba tenn ki mɔk manfoor na paak.”


\par }{\PP \VS{16}Ŋanne ki i Yomdaanɔ Yabint Yennu yet a, “Fabinii nan ninbawuyikinii sii be doo na sɔnjot ni, ki bi tan saa yiin kpaara gbaa, ki te ŋamm nan niib nba ki bi pab a bin bui kpemɔnii na, ki bi saa lakin bui kpeemm paak.

\VS{17}Fabiniie tan sii be kpaant kur ni. Linba na kur tan saa tun, kimaan n baate maa n dat i tuba. Min Yennu-e yet na.”


\par }{\PP \VS{18}Li tan sii tee bonbilankante ki tur yimm nba guu Yennu daar maŋ na. Daar maŋ tan saa tun toonŋanlanne ki turini-i? Li tan sii tee bunbɔncheenne ki turi, li kii tee yentu kaa.

\VS{19}Li sii tee nan nirɔ nba tuu chiar nyi yanbɔr boor ki saa chet naamuuk nae, koo li tan sii tee nan nirɔ nba kun u ŋaak ni, ki paan nuu joonn paak, ki waauk jumɔ nae.

\VS{20}Yennu daar na tan sii tee bunbɔnne, li kii tee yentu kaa; daar maŋ sii tee bunbɔncheenne, li kii mɔk yentu nan waama.


\par }{\PP \VS{21}Yennu yet a, “N ki loon i jiantii jaamm na. N ki loonir nan waama.

\VS{22}Li-i tee ki i baar nan i mujoonu piinii nan jeet piinii, n kan gaari. N kan gaar i bonkob-gbeŋa nba ki i baat nann a yin turin ki lii tee piinii na.

\VS{23}Nyikin i yanii nba tee fuut na. N ki loon man gbiint i kɔna na mɔnii.

\VS{24}Ŋaan ii te ki barmɔnii-ii puub nan kpenu na, ki bia te ki binbenŋansin-ii tee nan mɔkir nba ki fɔɔt na.


\par }{\PP \VS{25}“Israel teeb, n ki boi-i maruŋ nan piinii po, bina piinna nba ki n saan nani kunkoouk paak na.

\VS{26}Yaa din jiantir ninnauŋ nba tee Sakuf tingbann nba tee i bat na, nan tingbann nba tee Kaiwann ki tee ŋmaajar na, li paak, see ki i jii bonninnant maŋ,

\VS{27}yoo nba ki n tan saa saan nani yommisin ni, tiŋ nba fɔk gar Damaskus na. Min i Yomdaanɔ, wunba tee Yabint Yennu nae pak na.”




\par }\Chap{6}{\SH Ki jiin Israel teeb biiru po
\par }
{\PP \VerseOne{1}Li tan sii bi ki tur yimm nba be Sayɔnn, i yamani, nan yimm nba dukii nan siar kan daamii-i Samaria doo ni na, yimm nba tee nijaana ki be Israel digbanjaann na ni, ki tee binba ki niib saa i boor sommir po na.

\VS{2}Ii saa got Kalne doo, ki tɔɔt kii saa Hamaf digbanjaann na ni, ki bia sik Filistia teeb doo nba tee Gaaf na. Li digbana din ki chee Juda nan Israel digbana. Bi yent din ki yarin ki gar i yar na.

\VS{3}I kan sak nan dabiir baate, ŋaan toonbiit nba ki i tuun nae saa te ki daar na n baar yian.

\VS{4}Li tan sii bi ki tur yimm nba kar i kaanŋanii paak, ki ŋman naabikpamma nan pebikpamma na,

\VS{5}ki mɔk niɔŋ nan yin tuu dukin yaŋ ki yin nan Defid na, ki faa kɔna,

\VS{6}ki nyu daŋmangbee, ki bia sɔ tulaar-nunubit, ŋaan lek ki mɔ fabin Israel biiru paaki na.

\VS{7}Li paak, yimme sii tee binba saa sint saan digbangann yommisin ni, ki i jeet nan jaamm nba ki i di na saa gbenn.


\par }{\PP \VS{8}Yomdaanɔ Yabint Yennu-e por u mɔŋ, ki yet a, “N ki loon Israel teeb dont-n-mɔŋ na; n yisin bi ŋaŋanii nba ki bi maa na. N saa jii bi digbansaakar na ki tur bi datai.”


\par }{\PP \VS{9}Ki li-i tee jab piik tenn ŋayeŋkɔɔ ni, bi saa kpowa.

\VS{10}Nikpiimɔ nba yen kpeemmɔ kuun maruŋ saa jii gbanankpeenn na ki nyinn ŋaak na ni. Ki nikpiimɔ na saa yiin boi wunba kur biar ŋaak na ni a, “Sɔɔ biar be nna na-a?”

\par }{\PP Ki nirɔ na saa jiin a, “Aaii.”

\par }{\PP Tɔn, ki nikpiimɔ na saa yet a, “Ii ŋmin. Ti soor ti mɔŋ, kii mi tin yiin Yennu sann gbaa.”


\par }{\PP \VS{11}Yoo nba ki Yennu tan saa tur mɔb na, ŋajaana nan li ŋabis kur tan saa yeere burii burii.

\VS{12}Taanii tiin jɔɔt ni-i? Niib koo nan naakookii mɔka niŋi-i? Ŋaan ki i kpintir barmɔnii ki li tee lɔbii, ki bia kpintir bonŋann ki li tee bonbiir.


\par }{\PP \VS{13}Ki i kpamm yaa fat Lodebar\FTNT{*}{{\FR 6:13 }{\FR{6.13
}}{\FT{Lodebar paake tee “li tee yanne.”}}} doo na paak, ki dont i mɔŋ, ki yaa, “Ti mɔk paŋ nan taa fat Karnaim\FTNT{†}{{\FR 6:13 }{\FR{6.13
}}{\FT{Karnaim paake tee “paŋ.”}}} doo na.”


\par }{\PP \VS{14}I Yomdaanɔ Yabint Yennu tiɔŋo yet a, “Israel teeb, n yaa man tun digbansiar kunkɔnkɔnnae ki bin kɔɔ ki fat i tiŋ. Niib maŋ sii diini ki nyi Hamaf gaanu nba be niigaŋ po, ki saan tuu Araba kpenu nba be niidiitu po na.”




\par }\Chap{7}{\SH Yirintu ki jiin naasuut po
\par }
{\PP \VerseOne{1}N la yirintu ki li nyii Yabint Yennu boor, ki u nan naasuut ki bi yaba, baa chɔɔ kpanbar tammɔɔt ki gbenn ki mɔpaauŋ piin bintir na poor po.

\VS{2}Yirintu maŋ ni, ki n la naasuut, ki bi ŋman tutumaatit nba kur be tiŋ na paak. Ŋanne ki n yet a, “Yabint Yennu, nyikinchab a niib. Bi saa teen nlee kii mɔk manfoori? Bi kann mantik waar bonchiann, ki bia tee nibutimii.”


\par }{\PP \VS{3}Ki Yennu lebit u dudukit, ki yet a, “Faa la yirintu nba na, li kan teeni.”


\par }{\SH Ki jiin yirintu nba tee muu po
\par }
{\PP \VS{4}Ki n bia la yirintu ki li nyii Yabint Yennu boor. Yirintu maŋ ni, ki n la ki u tee siir a wun dat u niib tuba nan muu, ki muu na dii boont mɔkgbeŋir nba be tinpɔɔr ni na, ki ji piin di tingbouŋ.

\VS{5}Ŋanne ki n yet a, “Yabint Yennu, nyikin. Nlee ki a niib saa tinni? Bi kann mantik waar bonchiann, ki bi bia tee nibutimii.”


\par }{\PP \VS{6}Ki Yennu lebit u dudukit biak ki yet a, “Faa la yirintu nba na, li kan teeni.”


\par }{\SH Yirintu ki jiin ŋmibikinkar po
\par }
{\PP \VS{7}Ki n bia ŋamm la yirintu, ki Yennu see kpia joonn nba ki bi din jii ŋmibikinkar ki bikin maa na, ki dia ŋmibikinkar u nuu ni.

\VS{8}Ki u boin a, “Amos, a la bia?”

\par }{\PP Ki n jiin a, “N la ŋmibikinkare.”

\par }{\PP Ŋanne ki Yennu yet a, “N yaa man jii ŋanne ki wann nan n niib na tee nan joonn nba ki bi maar ki li kpet nyii bɔɔnu ni nae. N ji kan lebit n dudukit ki nyik bi tubdatu.

\VS{9}Siaminba ki Aisak yaaboona\FTNT{*}{{\FR 7:9 }{\FR{7.9
}}{\FT{Aisak yaaboonae tee Israel teeb.}}} jiantir na, n saa biirira, ki ŋamm Israel teeb kasii boa na kur saa kpant langbent. N saa te ki kpanbar Jeroboam\FTNT{†}{{\FR 7:9 }{\FR{7.9
}}{\FT{Jeroboam din tee Israel kpanbare.}}} naan n boont.”


\par }{\SH Ki jiin Amos nan Amasia po
\par }
{\PP \VS{10}Ŋanne ki Amasia, wunba tee manntɔɔ ki nyii Betel na tun toomii nan mɔmaan, ki bi saan nann Israel teeb kpanbar Jeroboam boor a, “Amos lorin nan niib nae a bin biira. U pinpakit na saa biir tiŋ na niiba.

\VS{11}Waa yeen maan nbae na a, ‘Jeroboam saa kpo tɔb ni, ki bi saa soor Israel teeb na ki nyinnib bi tiŋ ni, ki saan namm tingaŋ ni.’ ”


\par }{\PP \VS{12}Ki Amasia yet Amos a, “Yennu sɔkinii, li jaŋa. Ii ŋmat kii saa Juda tiŋ ni, kii sakii sɔkint Yennu maan leŋ. A te ki ŋamme-ii pa-a li paak.

\VS{13}A daa sɔkint Yennu maan Betel na jikii. Nna na tee kpanbar na Yenjiantboore, ki tee digbann na jiantu boor.”


\par }{\PP \VS{14}Ki Amos jiin Amasia a, “N ki tee Yennu sɔkinii boorik nba sɔkint maan ki gaan paauk kaa. N tee pekpaarike, ki bia gorii tilontii.

\VS{15}Ŋaan ki Yennu nyinnin pekpaaru ni, ki betin a man baar ki tan sɔkin mɔmaan ki tur u niib Israel teeb.

\VS{16}Mɔtana, gbiintir linba ki Yennu yeen na. Fine betin a man nyik ki daa sɔkint Yennu maan, ki bia nyik ki daa mɔɔntir Yennu maan ki teen Israel teebi.

\VS{17}Li paak, Amasia, Yennu beera a, ‘A ŋaapoo sii tee bonchonchonne ki be doo ni, ki bi saa kpi a waas tɔbii ni, ki bia saa jii a tiŋ na ki biit siab, ŋaan ki a mɔŋ saa kpo binba ki jiantir Yennu na tiŋ ni. Ki bi tan saa soor Israel teeb na bi tiŋ ni, ki yaat saan namm tingaŋ ni.’ ”




\par }\Chap{8}{\SH Yirintu ki jiin tilɔɔna nba be kpanchibuk ni po
\par }
{\PP \VerseOne{1}Ki n la yirintu biak, ki li nyii Yabint Yennu boor. Yirintu maŋ ni, ki n la tilɔɔna be kpanchibuk ni.

\VS{2}Ki Yennu boin a, “Amos, a la bia?”

\par }{\PP Ki n jiin a, “N la tilɔɔnae be kpanchibuk ni.”

\par }{\PP Ki Yennu betin a, “N niib Israel teeb yoo gbenna.\FTNT{*}{{\FR 8:2 }{\FR{8.2
}}{\FT{Bi maan ni, “gbenn” nan “tilɔɔna” mɔbona naane.}}} N ji kan lebit n dudukit nan man dat bi tuba.

\VS{3}Daar maŋ ni, yanii nba ki bi tuu yiin naan ŋaak ni na, li saa kpant kpemɔnii, ki nikpeena sii dɔɔ siar kur po, ki bi saa lub ŋminŋminn.”


\par }{\SH Ki jiin Israel biiru po
\par }
{\PP \VS{4}Gbiintir mɔmaan nba na, yimm nba tabit talas damm, ki bia biir tiŋ na nandamm na,

\VS{5}ki piak i mɔŋ a, “Kasii daa na saa gar nlee yooe ki tin fit kɔi ti jeeti? Foon daar saa gbenn nlee yooe ki tin fit piin kii kɔi? Li yooe ki ti saa kɔi daapaaru, kii bik fai bikina, kii ŋmab daara.

\VS{6}Ki ti saa fit kɔi punputa daapaaruk, ki saa lon nandaanɔ nba ki fit pa pann, ki poŋ kan fit pa taasaat paak gbaa, ki daau ki teenɔ daabir.”


\par }{\PP \VS{7}Israel teeb Yomdaanɔ Yennu por a, “N kan ban tamm bi toonbiit po,

\VS{8}ki li saa te tiŋ n damm, ki wunba kur be tiŋ na paak saa di wahala, ki tiŋ na kur saa jekir, ki li saa pukir do ki tan maak, nan Ijipt mɔkir nba tuu pukir ki maakit biaŋinba na.

\VS{9}Min Yabint Yennu-e yet a yoo baate ki n tan saa te yonnu n kpir baa yonsuuk ni, ki bia te lin bɔnn yonsupeeuŋ ni.

\VS{10}N saa te ki i jaamm maruŋ na n kpant kuun maruŋ. N saa lebit i parpeenn yanii ki teen parbiir wuyikinii. N saa te ki yin koor i yut ŋaan lia bɔtoot liant, ki i sii tee nan bidaanɔ nba tuu bui ki fabin, u biyemmir kuun paak biaŋinba na. Yoo maŋ tan sii tone nan li joontu.


\par }{\PP \VS{11}“Yoo baate ki n tan saa te kon n baa tiŋ na paak, ki kon sii mɔk niib, ŋaan li kii tee jeet kon kaa; ki nyunnyukuru sii mɔk niib, ŋaan li kii tee nyun paak kaa. Yennu mɔmaan kon nan nyunnyukuru tan sii mɔk niib. Min yabint Yennu-e yet na.

\VS{12}Niib saa yirib ki nyi Mɔk-kpeenn po, ki saan Sinsuuk ni mɔkgbeŋir na, ki bia nyi niigaŋ po ki saan yondo po, ki saa lin lon Yennu mɔmaan na siar kur po, ŋaan kan lari.

\VS{13}Ki daar maŋ ni, li naasinpaara nan sapaanfanii gbaa, nyunnyukuru saa te ki bin fib.

\VS{14}Ki niib nba poor Samaria tingbana, koo binba poor Dann tingbana, koo binba poor Beerseba tingbana na, saa baa tiŋ ni ki ji kan ban fiiri.”




\par }\Chap{9}{\SH Biaŋinba ki Yennu saa dat Israel teeb tuba
\par }
{\PP \VerseOne{1}N la Yennu see kpia maruŋ binbintir na, ki yet a, “Faan jiantu ŋasaakak na jaantarii na yura paak nan paŋa, ki lin te ŋaak na kur n jek. A jintir ki lin baa niib na paak. Ki niib nba biar na, n saa kpib tɔbii ni, ki bi sɔɔ kan chiar paak, koo ki boti.

\VS{2}Ki bi-i lekii gbiir bootuk ki sik kpeentiŋ gbaa, ŋaan n saa sooriba, koo bi-i lekii doo sanpagbouŋ ni gbaa, ŋaan n saa sikiniba.

\VS{3}Li-i tee ki bi bɔr Kamel kunkonn paaki, ŋaan n saa kpaan bi boor ki sooriba. Li-i tee ki bi bɔrin ki sik mɔkgbeŋir tiŋ po, n saa te ki nyun ni waagbeŋire n jumm.

\VS{4}Ki li-i tee ki bi datai soorib ki yaat nammi, n saa te ki bin kpib. N lor man biiribe, n ki yaa n sommib kaa.”


\par }{\Q \VS{5}Yomdaanɔ Yabint Yennu tuu sii tingbouŋ nae ki lin jekir,

\par }{\QB ki binba kur be li ni na bui fabin.

\par }{\Q Ki durinya na kur saa do ki tan ŋmat sik nan Ijipt mɔkir na.


\par }{\Q \VS{6}Yennu maa u ŋaak yendɔuŋ ni,

\par }{\QB ki senn li fiakir tingbouŋ na paak.

\par }{\Q U tuu yiin nyume ki lin nyi mɔkgbeŋa ni,

\par }{\QB ki koon tingbouŋ na paak.

\par }{\Q U sanne Yennu.


\par }{\PP \VS{7}Yennu yet a, “Israel teeb, n loon Sudann teeb nan maa looni biaŋinba nae. N jii Filistia teeb ki nyii namm Kret tiŋ ni, ki bia jii Siria teeb ki nyii namm Kir tiŋ ni, nan maa jii-i ki nyii nani Ijipt biaŋinba na.

\VS{8}Min Yabint Yennu gorii Israel nigbouŋ nba tee toonbiit damm nae, ki saa boontib tingbouŋ na paak, ŋaan n kan boont bi maaru kuri.


\par }{\PP \VS{9}“N saa yet mɔbe, ki lin yekir Israel teeb nan baa tuu yekir jeet yekitik ni biaŋinba na. N saa yekiribe digbana kur ni, ki nyinn binba kur ki mɔk nyɔɔt na.

\VS{10}Yanbɔndamm nba kur be n niib ni na, bi saa kpib tɔbii ni, binba yaa, ‘Yennu kan te bonbiir n baarit na.’ ”


\par }{\SH Biaŋinba ki Yennu saa ŋamm fiin Israel teeb
\par }
{\PP \VS{11}Yennu ŋamm yet a, “Daar baate ki n tan saa ŋamm fiin Defid naangbouŋ nba tee nan ŋaak nba baa ki tee langbouŋ na. N saa ŋamm maa li joona, ki fiinir, ki ŋamm maar, ki lii tee nan laa din tuu tee sianyoo biaŋinba na,

\VS{12}ki te Israel teeb n kɔn ki nyann Edom tiŋ nba biar na, nan digbanlia nba kur din tee n yar na. Min Yennu nba saa te linba na kur n tun nae pak na.”


\par }{\Q \VS{13}Yennu ŋamm yet a, “Yoo baate,

\par }{\QB ki bi tuu tan sii jaan jeyent ki gbent na,

\par }{\QB ki jeleet kpaan nan jaanuwa.

\par }{\Q Ki daan tiinii saa lon bonchiann,

\par }{\QB ki bi kan fit jii li kur ki ŋaa daami.

\par }{\Q Ki damanin sii nyi jɔɔt nan kunkona paak ki puub.


\par }{\Q \VS{14}N saa jii n niib ki jen namm bi tiŋ ni,

\par }{\Q ki bi saa fiin bi langbent ki kɔɔ li ni,

\par }{\Q ki saa bur daan tilontii, kii nyu li daan,

\par }{\QB ki ko kpaant ki di jeet nba ki bi bur na.


\par }{\Q \VS{15}N saa kaan n niib tiŋ nba ki n turib na niŋe,

\par }{\QB ki sɔɔ ji kan ban fiimmi.”

\par }{\Q I Yomdaanɔ Yennu-e pak na.

\par }