\NormalFont\ShortTitle{Sekaria}

{\MT SEKARIA

\par }{\MTB gbouŋ

\par }{\IS Ki jiin Sekaria gbouŋ na po

\par }{\IP Sekaria din tee Yennu sɔkiniie ki bia tee manntɔɔ. U din be sɔkinii Hagai yooe. Sekaria din bet niib na yirintu nba ki Yennu turɔ nae, a wun chekin bi para, ki bin ŋamm tukin kii maa Yenjiantu ŋasaakak na ki saa gbenn. Sekaria din yet bi tɔɔndaanɔ a Yennu yet a, “Li ki tee a paŋ, koo a yiikoo kaa, ŋaan n Seeke saa tura nyannu.” (4.6) Gbouŋ na bia beerit nan kpanbar tan saa baar, ki tee yiikoo daanɔ, ki mɔk nyannu, ŋaan u tee wunba sikint u mɔŋe ki jak boŋ. (9.9)



\par }\ChapOne{1}{\SH Biaŋinba ki Yennu yi u niib a bin jen u boor
\par }
{\PP \VerseOne{1}Darius, wunba tee Peesia kpanbar na, u naan dinu bina ŋanlee, li ŋmaarii ŋanniin nie, ki Yennu din pak labaar na ki tur u sɔkinii Sekaria, wunba tee Berekia bija, ki tee Ido yaaboonn na.

\VS{2}Yabint Yennu din yet Sekaria a wun wann niib na a, “Min Yennu wutoor bo doo i yeejamm paaka.

\VS{3}Ŋaan mɔtana, yetirib ki bin jen n boor, ki n sii be namm.

\VS{4}I daa tee nan i yeejamm nba din tuu tee na. N sɔkiniinba nba din be sianyoowa na din betib n maan na, nan bi daa tuun toonbiit, ki bia daa be binben-yana, ŋaan bi din ki gbiint, koo ki sak n mɔbi.

\VS{5}I yeejamm nan sɔkiniinba maŋ poŋ kpowa.

\VS{6}Ŋaan linba kur ki n din pak ki turib, ki li nyii n sɔkiniinba boor na, din teemm nan maa din yet a li saa tun biaŋinba nawa. Li paak, bi ji din lebit bi binbeŋe, ki yet a linba ki Yabint Yennu teemm na, li tee nan bi sɔnii nan bi toona nba tee biaŋinba nae, li jaŋibe. U tun nan waa daan yaa u saa tun nae.”


\par }{\SH Ki jiin taanii nba ki Yennu sɔkinii na la yirintu ni na po
\par }
{\PP \VS{7}Kpanbar Darius naan dinu bina ŋanlee, li ŋmaarii piik nan yenn nba ki bi yi Sebat na, li dapiinlee nan ŋanna daare, ki Yennu pak nanin nyiɔk, yirintu ni.

\VS{8}Ki n la sɔɔ jak tammɔŋ. U din see bonnunubit tiinii nie, baauk ni, ki taanlei see u poor po, ki yemm tee taanmɔnii, ki leeb tee taanmɔnkpiara, ki leeb na tee taanpeenii, ki taamm kur mɔk li yur po jakirɔ.

\VS{9}Ki n boi malaka nba piak nanin na a, “N yomdaanɔ, taanii na paak tee bee?”

\par }{\PP Ki malaka na jiin a, “N saa wanna li paaka.”

\VS{10}Ŋanne ki jɔɔ nba see bonnunubit tiinii niŋ na yet a, “Ŋamme ki Yennu nyinnib ki tun a bin gɔn tingbouŋ na.”


\par }{\PP \VS{11}Ŋanne ki taanjakira leeb na bet Yennu malaka nba see bonnunubit tiinii ni na a, “Ti gɔn tingbouŋ maŋa, ki la nan lokir kur mɔk parmaasir.”


\par }{\PP \VS{12}Yennu malaka na nba gbat linba na yoo nba, ki u yet a, “Yabint Yennu, bina piinlore-e na, ki a wutoor do Jerusalem nan Juda dolia paak. Bia yooe ki a saa timm ninbaauku?”


\par }{\PP \VS{13}Ki Yennu tur malaka na par-kpaŋir mɔbona.

\VS{14}Ki malaka na betin a n mɔɔnt linba ki Yabint Yennu yet na a, “N mɔk lomm nba sumii ki jiin n kasii doo Jerusalem po, ki n baka be u ni.

\VS{15}Ŋaan n wutoor doo digbanlia nba be parmaasir nan bi yamani na paak bonchiann, kimaan yoo nba ki n wutoor doo waan, n niib paak na, digbana maŋe daan te ki n niib maŋ wahala ŋamii pukii.

\VS{16}Tɔn, n ji saa wann Jerusalem doo na, n ninbatinu nba tee biaŋinbawa. Bi saa ŋamm maa n Ŋasaakak na, ki bia maa doo na.”


\par }{\PP \VS{17}Malaka na bia betin a n mɔɔnt a, “Yabint Yennu yet a u doi na yaan saa ŋamm gbee nan mɔkint, ki u bia saa ŋamm somm Jerusalem teeb, ki gaar doo maŋ, ki lii tee u mɔŋ yar.”


\par }{\SH Yirintu nba jiin yina po
\par }
{\PP \VS{18}Yirintleer maŋ ni, ki n la naajai yina ŋanna.

\VS{19}Ŋanne ki n boi malaka nba daan pak nanin na, maa yina nba na paak tee bee.

\par }{\PP Ki u jiin a, “Bi see durinya yiikoo nba yat Juda nan Israel nan Jerusalem niib na taar niŋe.”


\par }{\PP \VS{20}Ŋanne ki Yennu wannin toontunna banna, ki bi sɔɔ kur dia jaar.

\VS{21}Ki n boi a, “Bi baar a bin tun bee?”

\par }{\PP Ki u jiin a, “Bi baar a bin kɔɔn digbana nba daan biir Juda ki yat li niib na jaŋmaaniie ki nyannib.”




\par }\Chap{2}{\SH Yirintu nba jiin ŋmibikinkar na po
\par }
{\PP \VerseOne{1}Yirintleer ni, ki n la jɔɔ, ki u dia ŋmibikinkar u nuu ni.

\VS{2}Ki n boiɔ a, “A saa lia?”

\par }{\PP Ki u jiin a, “N saa maa n jaŋ Jerusalem-e, ki la li fɔkint nan li yarimu.”


\par }{\PP \VS{3}Ŋanne ki malaka nba bo piak nanin na seet saa tɔɔnn po, ki malaka lɔɔ chetɔ.

\VS{4}Ki sinsinn malaka na yet wunba chetɔ na a, “Ii tiin ki saa bet naasimɔ nba dia ŋmibikinkar na, a niib nan bonkobit sii be Jerusalem bonchiann, li paak, li saa yabit nan lii mɔk joonawa.

\VS{5}Yennu senn mɔsonn nan u mɔŋe sii tee muu joonn, ki lint doo na, ki guurir, kii sii be leŋ nan u yentsaakar.”


\par }{\SH Ki jiin binba be digbangana na kpenu po
\par }
{\PP \VS{6-7}Yennu yet u niib na a, “Mine yati lokir kur po, ŋaan mɔtana, yimm nba be Babilonn yommisin ni na, bɔrin nyi ki ŋmat Jerusalem man.

\VS{8}Wunba faai, u tuu min Yennu ninbinne na.”

\par }{\PP Li paak, ki Yabint Yennu tumin nan mɔɔntii nba na, a n mɔn tur booru nba tuu fiar u niib bona na a,

\VS{9}“Yennu mɔŋe saa kɔn nani, ki niib nba tuu tee i daaba na saa nyanni, ki fat i mɔkint ki yaat nann.”

\par }{\PP Li-i teen nna yoo nba, sɔɔ kur saa bann nan Yabint Yennu-e tumin.


\par }{\PP \VS{10}Yennu yet a, “Ii yiin yanii nan parpeenn man, Jerusalem teeb. N baate a mii be i boor ni.”


\par }{\PP \VS{11}Li yoo maŋ, digbana bonchiann saa baar Yennu boor, ki kpant u niib. U sii be i boor, ki i saa bann nan ŋɔɔe tumin i boor.

\VS{12}Ki Juda yent saa ŋamm kii tee Yennu faar, kasii tiŋ na ni, ki u saa ŋamm gann Jerusalem ki teen u mɔŋ doo.


\par }{\PP \VS{13}Sɔɔ kur-ii ŋmin soon nna Yennu tɔɔnn, kimaan u saa nyi u kasii binbeboor na ki baar.




\par }\Chap{3}{\SH Yirintu nba jiin mannteeb yudaanɔ na po
\par }
{\PP \VerseOne{1}Yirintleer na ni, Yennu din wannin Joosua, wunba tee mannteeb yudaanɔ na, ki u see Yennu malaka na tɔɔnn po. Ki Sintaanii see ki kpia Joosua leŋ, ki teen siir a wun pak ki biirɔ.

\VS{2}Ki Yennu malaka na yet Sintaanii a, “Sintaanii, Yennu saa yakii nana. Yennu nba loon Jerusalem na n yakii nana. Jɔɔ na tee nan daauk nba ki bi dat kuutir muu ni nae.”


\par }{\PP \VS{3}Joosua din see leŋ ki lia tajakina.

\VS{4}Malaka na din bet u leeb na a, “Liatir tajakina nba ki jɔɔ na lia na,” ŋaan yet Joosua a, “N jii a yanbɔmme na, ŋaan ji saa tura tapaant ki a lia.”


\par }{\PP \VS{5}Ki n yet a bin jii yufintir nba yeen ki fin Joosua yur. Ki bi teen nna, ki bia jii tapaant ki lann Joosua, ki malaka na daa see leŋ.


\par }{\PP \VS{6}Malaka na din bet Joosua a

\VS{7}Yabint Yennu yet a, “Fi-i sak n sennii na ki tun toonn nba ki n tura na, fine sii yɔɔ tee n ŋasaakak na nan li dindonjot kura saakɔɔ, ki n saa gbat a miaru, nan maa gbia malakanba nba be n boor ni miaru biaŋinba na.

\VS{8}Joosua, fin nba tee mannteeb yudaanɔ na, gbiintir. Mun gbiintir man, yimm nba tee mannteleeb na, yimme tee tɔɔnn po binbenŋaŋ nyinn. N saa baar nan n toontunnɔ nba ki bi yiu Tiik Yiinu na.

\VS{9}N yaa n bir tann nba mɔk lɔka ŋanlore-e Joosua tɔɔnn, ki sɔb sɔbinii li paak, ki daar yennkɔɔ nie ki n saa nyinn tiŋ na yanbɔmm.

\VS{10}Li daar maŋ, sɔɔ kur tan saa yiin u ŋakpiak, ki wun baar u ŋaak ni, ki chent nanɔ u parmaasir nan yamani binbeŋ, u tilontii nyaka.” Yabint Yennu-e pak na.




\par }\Chap{4}{\SH Yirintu nba jiin fitsentir na po
\par }
{\PP \VerseOne{1}Ŋanne ki malaka nba bo piak nanin na jen ki fiinin, ki li tee nan n bo gɔɔnte na,

\VS{2}ki boin a, “A la bia?”

\par }{\PP Ki n jiin a, “N la salima fitsentire, ki kpan seŋ tɔɔ li paak, ki fita ŋanlore tɔɔ ki lintir, ki fitir kur mɔk fitŋmii kunkɔɔnboa ŋanlore,

\VS{3}ki bia la kpan tiinii ŋanlee, ki yenn see fitsentir na lokyenn po, ki leer see lokleer na po.”

\VS{4}Ŋanne ki n boi malaka na a, “Chanbaa, bona nba na paak tee bee?”


\par }{\PP \VS{5}Ki u boin a, “A ki mi-i?”

\par }{\PP Ki n jiin a, “Chanbaa, n ki mi.”


\par }{\PP \VS{10b}Ki malaka na yetin a, “Fita ŋanlore na tee Yennu ninbina ŋanlore nba laat tingbouŋ na kur poe.”


\par }{\PP \VS{11}Tɔn, ki n ji boiɔ a, “Kpan tiinii ŋanlee nba see fitsentir na kpinii na paak mun tee bee?

\VS{12}Ki kpan tiik yiinii ŋanlee nba kpia salima funfoontii ŋanlee nba ki kpan nyi leŋ na paak mun tee bee?”


\par }{\PP \VS{13}Ki u boin a, “A ki mi-i?”

\par }{\PP Ki n jiin a, “Chanbaa, n ki mi.”


\par }{\PP \VS{14}Ŋanne ki u yetin a, “Binba nae tee jab banlee nba ki Yennu nyinnib, ki mɔɔn kpan bi paak, a bii tuun ŋɔɔ Yennu nba tee tingbouŋ na kur daanɔ na toona.”


\par }{\SH Ki jiin mɔsonn nba ki Yennu din tur Serubabel na po
\par }
{\PP \VS{6}Ki malaka na betin a n yet Serubabel maan nba nyii Yennu boor na a, “Yabint Yennu yet a, li ki tee a paŋ, koo a yiikoo kaa, ŋaan n Seeke saa tura nyannu.

\VS{7}Bonjarkara nba gbeŋ nan jɔfɔkit na, ŋaan li kur saa mirinte a tɔɔnn. A saa ŋamm maa jiantu ŋasaakak na, ki fi-i taŋi paan tanjoontik na yoo nba, niib na saa yikin a, ‘Li fan, li fan.’ ”


\par }{\PP \VS{8}Ki mɔmaleer nyii Yennu boor ki baarin,

\VS{9}ki yet a, “Serubabel bir Yenjiantu ŋasaakak na fiakira, ki saa maa gbenn. U-u maa gbenn yoo nba, n niib na saa bann nan mine tuma bi boor.

\VS{10a}Bi din kɔŋ bi dindann, kimaan toona din ki somm fanu, ŋaan bi saa la ki Serubabel maa Yenjiantu Ŋasaakak na, ki bi sii mɔk parpeenn.”




\par }\Chap{5}{\SH Yirintu ki jiin gbounpɔɔbir nba yuuk na po
\par }
{\PP \VerseOne{1}Ki n ŋamm got, ki ji la gbounpɔɔbir, ki li yuuk sanpaapo.

\VS{2}Ki malaka na boin maa la linba. Ki n jiin a, “N la gbounpɔɔbire, ki li yuuk sanpaapo, ki li fɔkint tee taabatii piintaa, ki yarimu tee taabatii piik nan ŋanŋmu.”


\par }{\PP \VS{3}Ki u bia betin a, “Yennu mɔtont nba saa saan tiŋ na kur po nae sɔb li paak na. Gbounpɔɔbir maŋ yenn po yet a wunba kur tee nanyukɔ, bin nyinnɔ tiŋ na ni, ki leer na mun yet a wunba kur dia mɔpora ki fa faak, bin bia nyinnɔ tiŋ maŋ ni.

\VS{4}Yabint Yennu yet a u saa tun u mɔtont na, ki lin kɔɔ wunba kur tee nanyukɔ ŋaak ni, ki bia kɔɔ wunba kur dia mɔpora ki fa fai na ŋaak ni. Li sii be bi ŋei maŋ ni ki biirib chain chain.”


\par }{\SH Yirintu ki jiin poo nba be kpanjouk ni po
\par }
{\PP \VS{5}Ki malaka na ŋamm dɔkit ki yetin a, “Gotir. Bonsiar baat.”


\par }{\PP \VS{6}Ki n boi a, “Li tee bee?”

\par }{\PP Ki u jiin a, “Li tee kpanjouko, ki see tiŋ na kur yanbɔmm taar ni.”


\par }{\PP \VS{7}Kpanjouk na biir din tee kute, ki n la ki biir na biit goon, ki poo kar kpanjouk maŋ ni.


\par }{\PP \VS{8}Ŋanne ki malaka na yetin a, “Poo nae see toonbiit taar ni,” ŋaan ji dinn poo na ki sikinɔ kpanjouk na ni, ki jiin biir na ki biin.

\VS{9}Ki n got la poob banlee, ki bi yuuk ki baat n po, ki bi kpinkpant mɔk paŋ nan baakir kpinkpant na. Ki bi jii kpanjouk na ki yukir nann.


\par }{\PP \VS{10}Ki n boi malaka na a, “Bi saa nann lee?”


\par }{\PP \VS{11}Ki u jiin a, “Bi saa nann Babilonn-e, siaminba ki bi saa maa li jiantu diiuk. Bi-i maa jiantu diiuk maŋ ki gbenn yoo nba, bi saa teen kpanjouk na leŋe kii jiantirir.”




\par }\Chap{6}{\SH Yirintu ki jiin taantorit ŋanna po
\par }
{\PP \VerseOne{1}N din la yirintleer, ki yirintu maŋ ni, taantorit ŋanna nyii kutmɔnt jɔfɔkit ŋanlee sinsuuk ni, ki baat.

\VS{2}Sinsinn taantoruk na, taanmɔniie din daarir, ki taanbɔnii daar linba waa ŋanlee ni na,

\VS{3}ki taanpeenii daar linba waa ŋantaa niŋ na, ki toruk nba waa ŋanna niŋ na, ki taanmɔnwuwura daarir.

\VS{4}Ŋanne ki n boi malaka na a, “Chanbaa, taantorit na paak tee bee?”


\par }{\PP \VS{5}Ki u jiin a, “Binba nae tee sei\FTNT{*}{{\FR 6:5 }{\FR{6.5
}}{\FT{Sei koo wouŋ. Bi maan ni, “seek” nan “wouŋ” mɔbona tee yomme.}}} banna nba be sanpaapo, ki see Yennu nba yen durinya na kur na tɔɔnn.”


\par }{\PP \VS{6}Taantoruk nba ki taanbɔnii daar na din saa niigaŋ poe, ki taanpeenii na saa yonbaa po, ki taanmɔnwuwura na saa tiŋ nba be niidiitu po na.

\VS{7}Taanmɔnwuwura na nba din nyii yoo nba, ki bi jekir a bin saan ki diis tingbouŋ na. Ki malaka na yet a, “Ii saa ki saa diis tingbouŋ na.” Ki bi saan.

\VS{8}Ki malaka na yetin nan kunkɔpaarir a, “Taanii nba gaar niigaŋ po ki saa Babilonn na maan Yennu wutoora.”


\par }{\SH Baa teen Joosua tɔɔndaanɔ biaŋinba
\par }
{\PP \VS{9}Yennu-e turin mɔmaan na.

\VS{10}U yet a, “Jiin piinii nba ki binba be digbangann ki tee Heldai nan Tobija nan Jedaya ki daan baar nann na, ki saan nann Josaya, wunba tee Sefania bija na ŋaak. Jab na kur nyii Babilonn-e, yommisin ni, ki jen.

\VS{11}Jiin salimmɔna nan salimpeena nba ki bi tur na, ki nan naan fokirik, ki yirin Jehosadak bija Joosua, wunba tee mannteeb yudaanɔ na.

\VS{12}Betirɔ a Yabint Yennu yet a, ‘Jɔɔ nba ki bi yiu Tiik Yiinu na sii kpaatire, waa be siaminba na, ki tan ŋamm maa Yennu Ŋasaakak na.

\VS{13}Ŋɔɔe tee wunba saa ŋamm maa ŋasaakak maŋ, ki gaar jirima nba jaŋ nan kpanbar, ki bia sii dia u niib. Manntɔɔ sii be u naan binbintir boor, ki bi sii tuun nan leeb nan parmaasir nan mɔtaauk.’

\VS{14}Naan fokirik na sii tee jirima tiarue, Yenjiantu ŋasaakak na ni, ki teen Heldai nan Tobija nan Jedaya nan Josaya.”


\par }{\PP \VS{15}Jab nba be banfɔka na sii baat ki sommit, ki maa Yenjiantu ŋasaakak na. Ki bi-i maa gbenn yoo nba, i saa bann nan Yabint Yennu-e din tumin i boor. Linba na kur saa tuma, li-i tee ki i sak i Yomdaanɔ Yennu sennii na fanu.




\par }\Chap{7}{\SH Ki jiin mɔloru po
\par }
{\PP \VerseOne{1}Kpanbar Darius naan dinu bina ŋanna ni, ŋmaarii ŋanyia ni, ŋmaarik nba ki bi yiu Kislef na, li daa ŋanna daare ki Yennu turin mɔmaan.


\par }{\PP \VS{2}Ki Betel teeb tun Sareser nan Regem-melek nan bi jab, Yabint Yennu Ŋasaakak na ni, a bin miar Yennu ki wun turib piisin,

\VS{3}ki bia boi mannteeb nan Yennu sɔkiniinba na buboit nba na a, “Tii bia daa kii lorin mɔi binn kur ŋmaarii ŋanŋmu ni, kii fabin, Yenjiantu ŋasaakak na biiru paak, nan taa tuun bina bina na-a?”


\par }{\PP \VS{4}Yennu mɔmaan nba din baar n boor niŋe na.

\VS{5}U din yet a, “Betir niib nan mannteeb nba be tiŋ na niŋ na, a baa tuu lor mɔi ki mɔ, ŋmaarii ŋanŋmu nan ŋmaarii ŋanlore binn kur ni, bina piinlore na, ŋaan li din ki teen min kaa baakiri.

\VS{6}Ki baa bia din tuu di ki nyu na, bi din maant bi mɔŋ parae.”


\par }{\PP \VS{7}Mɔmaan nae ki Yennu din pak ki turib, ki li nyii u sinsinn sɔkiniinba na boor, yoo nba ki niib bonchiann din be Jerusalem nan doi nba lintir na, nan niidiitu po, nan yonbaa po kunkonbis na kur ni.


\par }{\SH Biaŋinba ki mɔyêtuk baat nan yommisin
\par }
{\PP \VS{8}Yennu din tur min Sekaria mɔmaan nba nae a,

\VS{9}“Yoo nba din gar na, n din tur n niib sennu nba na a, ‘See ki i ŋaan niib laat bi mɔnii, ki parmaasir nan ninbatinu be i leeb paak.

\VS{10}I daa mukis pakɔi, koo kpeebii, koo boorganii nba be i boor na, koo wunba kur tee nandaanɔ, ki bia daa lorin lora nba saa tur i leeb danii.’


\par }{\PP \VS{11}“Ŋaan n niib na din ki gbiinti; bi din nyar bi tubae,

\VS{12}ki te ki bi para wakii nan tanpiiuk na. Baa din yêt nan bin gbiint wannu nba ki n din turib, ki li nyii n sinsinn sɔkiniinba boor na paake, ki n donn wutoor.

\VS{13}Kimaan baa din ki gbiint yoo nba ki n pak na, n mun din ki jiin gatu yoo nba ki bi miarin.

\VS{14}N din jiibe nan wonpaaruk na, ki saan namm digbangana ni. Tinŋaŋ na ji din biare ki dɔɔ yann, ki sɔɔ kaa leŋi.”




\par }\Chap{8}{\SH Yennu mɔsonn ki jiin Jerusalem ŋammu po
\par }
{\PP \VerseOne{1}Yabint Yennu din tur min Sekaria mɔmaan nba na a,

\VS{2}“N loon ki n somm Jerusalem teeb, kimaan n lomm yab bonchiann Jerusalem teeb maŋ paak, lomm nba te ki n wutoor doo binba tee Jerusalem teeb datai na paak.

\VS{3}N saa ŋmat Jerusalem nba tee n kasii doo na nie, kii be leŋ. Ki li ji sii yi mamɔmm doo, ki min Yabint Yennu kunkonn na ji sii yi kasii kunkonn.

\VS{4}Nikpera nba tee poob nan jab nba somm nan patii na sii kaar doo na nɔɔk ni,

\VS{5}ki bonjai nan bonpoi saa ŋamm gbee doo na ni ki jerin.


\par }{\PP \VS{6}“Niib nba tenn na sii dukii nan linba na tee bonpaarire, ŋaan min Yennu boor ni ŋarin, li ki paari.

\VS{7}N saa fat n niib na, ki nyinnib bi datai nba saan namm siaminba kur,

\VS{8}ki nyi namm li yondo po, nan li yonbaa po, ki jen namm Jerusalem. Ki bi ji sii tee n niib, ki n mun tee bi Yennu, ki diab nan ŋant, nan popeensin.


\par }{\PP \VS{9}“Ii mɔk par-kpaŋir man. Mɔbona nba ki i gbia na, ŋanne ki n sɔkiniinba din pak, yoo nba ki bi din bir n Ŋasaakak fiakir, a bin ŋamm maa na.

\VS{10}Li yoo na, sɔɔ din kan fit la likirii ki jɔɔn jab koo bonkobit ki bin tun toonni, ki sɔɔ bia ki be u yamani. N din te ki niib kɔn nan bi leebe.

\VS{11}Ŋaan mɔtana, n ji kan dia n niib nba biar na nan maa din dia binba sinsinn na.

\VS{12}Bi saa bur bi jeet nan parmaasir. Bi daan tiinii saa lon lɔɔna, ki tiŋ na saa turib jeet, ki saak saa baa bonchiann, ki n saa tur niib nba biar na piisin na kur.

\VS{13}Yimm Juda nan Israel teeb, yoo nba din gar na, boorganii din tuu poor bi leeb mɔpora a, ‘Biiru nba din baar Juda nan Israel teeb na n baa i paak.’ Ŋaan n saa tinni, ki boorganii maŋ ji sii yeen bi leeb a, ‘Gaat piisin nba din baar Juda nan Israel teeb paak na.’ Li paak, ii mɔk par-kpaŋir man, ki daa tiin jaŋmaanii.”


\par }{\PP \VS{14}Yabint Yennu yet a, “Yoo nba ki i yeejamm din donn n wutoor na, n din lor tubdatue bi paak, ki din ki lebit n dudukit, n din tun nan maa lor biaŋinba nae.

\VS{15}Ŋaan mɔtana, n ji lorin maa n teen piisime Jerusalem nan Juda teeb paak. Li paak, i daa tiin jaŋmaanii.

\VS{16}Bona nba tee yii tuume na: ii piak leeb barmɔnii. Ki barbuut boor, ii tuu pak barmɔnii nba saa baar nan parmaasir.

\VS{17}I daa lorin lora nba saa biir i leebi, ki bia daa poor faak mɔpora. N ki loon faak, nan buut nba ki took, nan kpikpiruku.”


\par }{\PP \VS{18}Yabint Yennu-e din tur min Sekaria mɔmaan nba na a:

\VS{19}“Mɔloru nba ki i tuu lorin ŋmaarii ŋanna ni, nan ŋmaarii ŋanŋmu, nan ŋmaarii ŋanlore, nan ŋmaarii piik ni, binn kur na, ji sii tee kpinkpammuk nan parpeenn jaamme ki teen Juda teeb. See ki i loon barmɔnii nan parmaasir.”


\par }{\PP \VS{20}Yabint Yennu yet a, “Yoo baate ki n niib tan saa nyi doi bonchiann ni ki baar Jerusalem.

\VS{21}Digban-yenn niib tuu saa yet digbanleer niib a, ‘Ti saa a tin jiant Yabint Yennu-e, ki miarɔ ki wun turit piisin. Baat, ki tin saan.’

\VS{22}Niib bonchiann nan digbana nba mɔk yiikoo bonchiann saa baar Jerusalem, ki jiant Yabint Yennu ki miarɔ a wun turib piisin.

\VS{23}Daa maŋ ni, nigamm piik tan saa baar Juu nirɔ boor, ki yet a, ‘Ti loon ki timm nan fine n libin kii be, kimaan ti gbat a Yennu be nana.’ ”




\par }\Chap{9}{\SH Tubdatu ki jiin boorganii po
\par }
{\PP \VerseOne{1}Linba nae tee Yennu maan:

\par }{\PP Yennu senn tubdatue ki tur Hadrak tiŋ nan Damaskus doo. Li ki tee Israel teeb booru kɔɔ kaa ki Yennu yemmi, ŋaan nan Siria digbansaakar na kura tee Yennu yare.

\VS{2}Hamaf nba ter nan Hadrak na mun bia tee u yare, li mun bia tee nnae ki tur Taya nan Sidonn doi nan bi niib bannu na kur.

\VS{3}Taya doo maa ki ŋamm li mɔŋ, ki mɔk paŋ, ki kpekin salimmɔna nan salimpeena leŋ, ki li yab nan tanbiinii nae.

\VS{4}Ŋaan Yennu saa jii linba kur ki Taya mɔk na ki yaat nanna. Yennu saa lu li mɔkint maŋ kur mɔkgbeŋir ni, ŋaan joo doo na muu.


\par }{\PP \VS{5}Ki Askelonn teeb na saa la linba na, ki jaŋmaanii n soorib. Gasa doo saa lar, ki lin toŋɔ bonchiann. Nnae ki li mun saa toŋ Ekronn teeb, ki bi dindann n yaat. Gasa teeb saa kɔŋ bi bat, ki Askelonn doo mun saa biar ki dɔɔ yann.

\VS{6}Boorganiie ji sii kɔɔ Asdod doo ni. Yennu yet a, “N saa nyinn karinbaanii nba ki Filistia teeb mɔk na kure.

\VS{7}Bi ji kan mi ŋman nant nba mɔk sɔn, koo ki di jeet nba ki n yaa bi daa di na. Ki binba tinn na kur ji saa kpant n niib, ki tee naakuuk, Juda booru ni. Ekronn saa kpant n niib na bɔkir, nan Jebus teeb nba din teen na.

\VS{8}N saa guur n tiŋ na, ki datai kan gar leŋi. N ji kan sak ki niyoona-ii mukis n niibi. N la n niib nba dii biak biaŋinbawa.”


\par }{\SH Ki jiin kpanbar nba tan saa baar na po
\par }
{\Q \VS{9}Sayɔnn teeb, ii mɔk kpinkpammuk man.

\par }{\Q Jerusalem teeb, ii yikin man nan parmaasir.

\par }{\Q Gotir man, i kpanbar nae baat i boor na.

\par }{\Q U tee yiikoo daanɔe ki mɔk nyannu,

\par }{\QB ŋaan u tee wunba sikint u mɔŋe,

\par }{\QB ki jak boŋ nba set tee bonpaaŋ.


\par }{\Q \VS{10}Yennu yet a,

\par }{\Q “N saa nyinn tɔb taantorit Israel teeb boor ni,

\par }{\QB ki nyinn taanii nba be Jerusalem na,

\par }{\QB ki biir tɔdaat nba ki bi jii kɔn kɔnn na kur.

\par }{\Q I kpanbar na saa baar nan parmaasir booru kur ni,

\par }{\Q laa nyi mɔkgbeŋir ki saa tuu mɔkgbeŋir sii be u yent ni,

\par }{\QB laa nyi Yufrates mɔkir ki saa tuu tingbouŋ na paak,

\par }{\QB li be u yent nie.”


\par }{\SH Ki jiin Yennu niib na jenu po
\par }
{\Q \VS{11}Yennu yet a, “Kimaan n mɔlor nba ki n lor nani

\par }{\QB ki jii maruŋ sɔn ki gbeen na,

\par }{\Q n saa ŋaa i niib yann, ki bin nyi yommisin

\par }{\QB nba tee nan bunbunkoonn na ni.


\par }{\Q \VS{12}Jenin man, yimm yommii nba ki mɔk dindann na,

\par }{\Q ŋmatir kun i doi ni, siaminba ki fat-n-mɔŋ be na,

\par }{\Q n beerie, n saa pa piisin ki jiini,

\par }{\QB ki lin gar biak nba ki i dii na taar munlee.


\par }{\Q \VS{13}N saa te ki Juda-ii tee nan kunkɔnkɔnnɔ tɔdaauk nae,

\par }{\Q ki Israel-ii tee nan peenii na.

\par }{\Q N saa jii Sayɔnn jab ki bi tee nan banjiak nae

\par }{\QB ki kɔn nan Griis jab.”


\par }{\Q \VS{14}Yennu saa dɔkit ki be u niib yur paak.

\par }{\Q U saa tɔ u peenii nan sanyikintii nae.

\par }{\Q Yabint Daanɔ Yennu saa peb naatunn,

\par }{\QB ki sii be wonpaaruk nba saa nyi niidiitu po ki baar na ni.


\par }{\Q \VS{15}Yabint Yennu sii guu u niib,

\par }{\QB ki bi saa boont bi datai.

\par }{\Q Bi sii yikin nan dayibira nae tɔb ni,

\par }{\Q ki saa kpi bi datai,

\par }{\Q ki bi sɔn n pubir nan baa tuu kpaar maruŋ sɔn

\par }{\QB binbintir paak biaŋinba na.


\par }{\Q \VS{16}Li daar-i baar, Yennu saa tinn u niib

\par }{\QB nan pekpaarik nba tuu nyinn u pei ninbɔŋ ni biaŋinba nae.

\par }{\Q Bi sii nyirii u tiŋ ni nan tanbinyinyira nba tuu be

\par }{\QB naan fokirik paak nae.


\par }{\Q \VS{17}Tiŋ na sii ŋan ki bia kpai bonchiann,

\par }{\Q ki nipaauŋ na saa di tiŋ na jeet, ki nyu li daan,\FTNT{*}{{\FR 9:17 }{\FR{9.17
}}{\FT{Bi din dia tilɔɔnae ki tee daan.}}}

\par }{\QB ki kpaat nan paŋ.




\par }\Chap{10}{\SH Yennu mɔsonn nba jiin fatu po
\par }
{\PP \VerseOne{1}Boin Yennu kpafuur yoo ki wun tur saak. Ŋɔɔe tee wunba teen sayuŋ nan saak, ki te bonbuburit ŋan ki tur sɔɔ kur.

\VS{2}Niib tuu boi pata nan ninnyɔdamme, ŋaan baa teen gatu nba tee faak nan fuute. Nisiab kpintir damiit ki want li paak, ŋaan bi boontie, par-kpaŋir nba ki bi teeni na tee yanne. Li paak, ki niib na lin ki yirib nan pei nba tuu bot na. Bi be daamii ni, kimaan bi ki mɔk tɔɔndaanɔ.


\par }{\PP \VS{3}Yennu yet a, “N wutoor doo boorganu nba dia n niib na paaka, ki n yaa n dat bi tubire. Juda teeb tee n yabe, ki min Yabint Yennu-e saa gotib. Bi sii tee n tɔb taanii nba mɔk paŋe.

\VS{4}Bi niŋe ki doo diara, nan tɔɔndamm, nan kunkɔnkɔnna saakab saa nyi, ki dia n niib.

\VS{5}Juda niib saa la nyannu ki tee nan kunkɔnkɔnna nba tuu nyann bi datai, ki ŋmaa ki birib tiŋ ni nae. Bi saa kɔn, kimaan Yennu be namm, ki bi saa nyann bi datai na, halii nan taanjakira nawa.


\par }{\Q \VS{6}“N saa te ki Juda teeb-ii mɔk paŋ.

\par }{\Q N saa fat Israel teeb na.

\par }{\Q N sii mɔk ninbatinu bi paak, ki jen kpen namm,

\par }{\QB ki bi sii tee nan n ki mi yêtib na.

\par }{\Q Mine tee bi Yomdaanɔ Yennu; n saa gat bi miaruwa.


\par }{\Q \VS{7}Israel teeb na sii mɔk paŋ nan kunkɔnkɔnna nae,

\par }{\QB ki mɔk parpeenn nan jab nba tuu nyu daan\FTNT{*}{{\FR 10:7 }{\FR{10.7
}}{\FT{Bi din dia tilɔɔnae ki tee daan.}}} na.

\par }{\Q Bi yaaboona tan saa tiar nyannu nba na po,

\par }{\QB ki mɔk parpeenn, kimaan linba ki Yennu tun na paak.


\par }{\Q \VS{8}“N saa yiin n niib ki taamm. N saa fatib,

\par }{\QB ki te bin pɔt kii tee nan baa tuu tee biaŋinba na.


\par }{\Q \VS{9}Mine lek yatib ki kɔɔmm digbangana ni,

\par }{\QB ki bi be banfɔkir, ŋaan bi sii tian n po.

\par }{\Q Ŋamm nan bi waas saa foor ki tɔk jen.


\par }{\Q \VS{10}N saa nyi nan n niib Ijipt nan Asiria,

\par }{\QB ki jen kpen namm ki kaamm bi mɔŋ tiŋ ni,

\par }{\QB ki bia kaanib Gilead nan Lebanonn,

\par }{\QB ki tiŋ maŋ kur po saa gbee nan niib.


\par }{\Q \VS{11}Yoo nba ki bi be bi daamii mɔkir ni na,

\par }{\Q min Yennu saa soor li nyunjiinu na,

\par }{\QB ki Nail nyun sunsuŋ na saa fɔɔr.

\par }{\Q Asiria teeb karinbaanii na saa maak,

\par }{\QB ki Ijipt teeb paŋ na saa gbenn.


\par }{\Q \VS{12}N saa te ki n niib na mɔk paŋ,

\par }{\Q bi saa jiantin ki sak n mɔb.”

\par }{\MM Yennu-e pak na.




\par }\Chap{11}{\SH Ki jiin nitont na baak po
\par }
{\Q \VerseOne{1}Lebanonn tiŋ, lootir a gana, ki muu n di ki biir a kpekii na.


\par }{\Q \VS{2}Ii mɔ man kii fabin, yimm tiinii nba tee naajii na,

\par }{\QB kimaan kpekii na baawa, tifanii maŋ biira.

\par }{\Q Ii mɔ man kii fabin, yimm tijakpera nba be Basann na,

\par }{\QB kimaan bi chɔɔ fɔɔr na ki yentira.


\par }{\Q \VS{3}Ki doo diara na yikin nan parbiir,

\par }{\QB kimaan bi mɔkint na ji kaa.

\par }{\Q Gbiintir yanbɔra nba mɔ,

\par }{\QB kimaan fɔɔr nba tuu tee bi binbeboor,

\par }{\QB Jɔɔdann mɔkir boor na, ji biira.


\par }{\SH Ki jiin pekpaarii banlee po
\par }
{\PP \VS{4}Ki n Yomdaanɔ Yennu yetin a, “Ii saa kii tee pei nba ki bi lor a bin kpib na pekpaarik.

\VS{5}Pei maŋ damm kpib ki ki laat tubdatu. Bi tuu kɔi nant nae, ŋaan yet a, ‘Pakin Yennu man, ti mɔkita.’ Halii pekpaarii na mɔŋ ki tiin bi pei na ninbaauku.”


\par }{\PP \VS{6}Yennu yet a, “N ji kan tin sɔɔ ninbaauk, tingbouŋ na ni. N mɔŋe saa jii niib na kur, ki teemm bi diara na yiikoo ni. Diara maŋ saa biir tingbouŋ na, ki n kan tinnir bi boori.”


\par }{\PP \VS{7}Binba daa pei maŋ ki tɔɔt ki kɔi nae jɔɔmin, ki n tee pei nba ki bi yaa bin kpib na pekpaarik. Ki n jii gbianii ŋanlee, ki pur yenɔ “Sommir,” ki pur lɔɔ na “Mɔtaauk.” Ki n gorii pei na.

\VS{8}Ki n tan bak nan pekpaarii bantaa nba ki loon n maan na, ki ber bi kur ŋmaayeŋ ni,

\VS{9}ŋaan ji yet pei na a, “N ji kii kpaarini. Ŋaant ki binba saa kpo na n kpo, ki binba ki bi saa biirib na, bin biirib. Binba biar nae saa biir bi leeb.”

\VS{10}Tɔn, ki n jii pekpagbiak nba sann tee “Sommir” na ki jintir, a lin piin mɔlor nba ki Yennu daan lor nan booru kur na.

\VS{11}Li paak, mɔlor na din piine li daar. Binba din daa pei maŋ ki bia kɔib na din goriime, ki bann nan Yennu-e piak linba ki n tuun na ni.

\VS{12}Ki n yetib a, “Li-i tee ki i loon, yin turin n paauk, ŋaan i-i kii loon nna, yii dia.” Ki bi ji turin salimpeena piintaa, ki li tee n paauk.


\par }{\PP \VS{13}Ki Yennu yetin a, “Jiin salimpeena na ki teen jiantu ŋasaakak likbir-boor na ni.” Li paak, ki n jii salimpeena piintaa nba ki bi din dukin nan li tee daauk nba ŋane ki turin na, ki teen Yenjiantu ŋasaakak na likbir-boor na ni,

\VS{14}ŋaan jint pekpagbiak nba pukin ŋanlee ni, ki li sann tee “Mɔtaauk” na, ki Juda nan Israel teeb mɔtaauk na yat.


\par }{\PP \VS{15}Tɔn, ki Yennu yetin a, “Ii jik-ii tee nan pekpaarik nba ki mɔk nyɔɔt na.

\VS{16}N guun pekpaarike n pei maŋ, ŋaan ki u baka kaa nan wun tinn pei nba ki bi yaa bin kpib na, koo wun lon pei nba bot na, koo ki teb binba la daŋ na, koo ki dinn binba mɔk laafia na, ŋaan u ŋman pekpamma na nante, ki bia fokitir bi taawoka.

\VS{17}Pekpaarik nba ki mɔk nyɔɔt maŋ saa boonta. U yêt u pei nawa. Tɔbe saa biir u yiikoo na kur. U nuu saa kpo, ki u niidiitu po ninbinn n jɔɔn.”




\par }\Chap{12}{\SH Biaŋinba ki Yennu saa fat Jerusalem
\par }
{\PP \VerseOne{1}Mɔmaan nba na nyii Yennu nba nan sanpaak nan tingbouŋ ki tur nisaarik manfoor na boore, ki teen Israel teeb. U yet a,

\VS{2}“N saa te ki Jerusalem-ii tee nan daan nae, ki booru nba kpiau na saa nyu, kii taŋii tee nan jab nba tuu yib na. Ki bi-i lek Jerusalem yoo nba, bi bia saa lek Juda digbana nba tenn na.

\VS{3}Ŋaan li yoo-i baar, n saa te ki Jerusalem-ii kpai nan tann nae, ki booru nba bikin a wun wokitɔ saa la daŋ. Durinya kur saa taan bi kunkɔnkɔnna ki lekɔ.

\VS{4}Li yoo na, n saa ŋaan ki jaŋmaanii n soor bi taanii na, ki te bi taanjakira maŋ n waat. N sii guu Juda teeb, ŋaan te ki datai taanii na n jɔɔn.

\VS{5}Tɔn, ki Juda naakuut ji sii yeen a, ‘Ti Yomdaanɔ Yabint Yennu-e teen u niib nba be Jerusalem na paŋ.’


\par }{\PP \VS{6}“Li yoo, n saa te ki Juda naakuut-ii tee nan fɔɔr nba tuu gaar muu, koo nan kpaab nba tuu gaar muu ki di jeet biaŋinba nae. Bi saa boont booru nba kpiab na kure, ŋaan ki Jerusalem niib n biar ki be doo na ni, ki siara daamii kaa.


\par }{\PP \VS{7}“Min Yennu saa tur Juda kunkɔnkɔnnae nyannu sinsinn, ŋanne saa te ki baakir nba ki Defid yaaboona nan Jerusalem teeb saa gaar na kii yab gar Juda nileeb yar na.

\VS{8}Li yoo, min Yennu saa guur binba be Jerusalem na, ki binba ki mɔk paŋ na, ŋaan n saa te ki bi mɔk paŋ nan Defid nba din mɔk na. Defid yaaboonae tan sii tee niib na tɔɔndamm, ki ŋmakitirib nan min Yennu malaka, koo min Yennu mɔŋe ŋmakitirib na.

\VS{9}Ki n saa boont booru kur nba tan bikin a bin lek Jerusalem.


\par }{\PP \VS{10}“N tan saa tur Defid yaaboona nan nileeb nba be Jerusalem na ninbatinu seek, nan miaru seek. Bi saa got wunba ki bi ŋmuu-u kpann na, ki bui fabin u paak, nan binba tuu fabin bi biyemmir kuun paak biaŋinba na. Bi saa bui ki fabin nan parbiir, nan binba ki bi sinsinn bonjak tuu kpo na.

\VS{11}Parbiir nan fabinii nba tan sii be Jerusalem li daar maŋ sii yab nan baa din fabin Hadad Rimonn\FTNT{*}{{\FR 12:11 }{\FR{12.11
}}{\FT{Li pasiar, Hadad Rimonn din tee mɔmaata tingbanne, ki mɔɔt-i koor yoo nba, bi tuu mi a u kpoe.}}} paak, Megido baauk ni biaŋinba nae.

\VS{12-14}Ŋaak kur nba be tiŋ na ni tan saa fabin li yur po fabinii: ŋaak nba nyii Defid booru ni, nan ŋaak nba nyii Natann booru ni, nan ŋaak nba nyii Liifai booru ni, nan ŋaak nba nyii Simei booru ni, nan ŋei nba biar na. Ŋaak kur sii mɔk li yur po fabinii, ki jab nba be ŋei maŋ ni na sii fabin bi kuukɔɔ, ki poob mun fabin bi kuukɔɔ.”




\par }\Chap{13}{\PP \VerseOne{1}Yabint Yennu yet a, “Li yoo-i baar, nyuntonn tan saa put, ki wuur binba tee Defid yaaboona, nan Jerusalem teeb, ki bin nyi bi patjiantu, nan bi yanbɔnlia ni.

\VS{2}Li yoo, n saa nyinn pata nba be tiŋ maŋ ni sana, ki sɔɔ ji kan tiar bi po. Ki wunba tan tee faak sɔkinii, n saa berɔe, ŋaan nyinn patjiantu niɔŋ niib na ni.

\VS{3}Ŋaan sɔɔ-i lekii bia yet a ŋɔɔ tee n sɔkiniie, u mɔŋ mɔŋ baa nan u naa saa betɔ a see ki u kpo, kimaan waa tuu yaa u piak min Yennu maame, ŋaan fa faak na paak. U-u sɔkint yoo nba, u baa nan u naae saa ŋmuu-u ki kpiu.

\VS{4}Li yoo-i baar, sɔkinii kaa ki tan sii mɔk parbifaant nan waa laat yirintu nba na, koo ki tuun nan sɔkinii na, koo ki lia sɔkinii liant ki kpann niibi.

\VS{5}Ŋaan u tan saa yet a, ‘N ki tee Yennu sɔkinii kaa. N tee kpaarɔe. N kpan ko kpaabe n bisin niwa.’

\VS{6}Tɔn, li-i tee ki sɔɔ boiɔ a, ‘Ŋaan ki bia fiate be a parbiir paak na?’ u saa jiin a, ‘N yɔɔk ŋaake ki bi daan teenin daŋ maŋ.’ ”


\par }{\SH Yiikoo nba jiin Yennu pekpaarik na kpinu po
\par }
{\PP \VS{7}Yabint Yennu yet a, “Jukbanjiak, fiit ki lek pekpaarik nba tuun n toonn na. A kpiu, ki pei na n yat. N saa lek n niib,

\VS{8}ki tiŋ na kur po niib bɔkitu muntaa ni, li munlee saa kpo.

\VS{9}Ki n saa bikin bɔkyenn nba biar bi manfoa ni na, ki ŋammib, nan biaŋinba ki bi tuu pur salimpeena muu ni ki ŋammir na. N saa bikimm nan baa tuu bikin salimmɔna biaŋinba nae, ki bi ji saa miarin, ki n gat bi miaru maŋ. N saa betib nan bi tee n niibe, ki bi saa jiin a mine tee bi Yennu.”




\par }\Chap{14}{\SH Ki jiin Jerusalem doo nan digbana po
\par }
{\PP \VerseOne{1}Daar nba ki Yennu saa bu buut na pera, ki bi saa fat yimm Jerusalem teeb bona, ki bi-i fat linba, bi tan saa chentir i ninbina ni.

\VS{2}Yennu saa taan booru kur ki bin faa Jerusalem tɔb. Bi saa nyann doo na ki nyinn faar nba be ŋei na ni, ki fat poob na ki dɔɔ namm. Bi saa saan nan niib na bɔkir digbangana, ŋaan ki bɔkleer na n biar doo na ni.

\VS{3}Tɔn, Yennu saa kɔn nan booru maŋ, nan waa tuu kɔn biaŋinba nae.

\VS{4}Li yoo na ki u saa set Olif Tiinii kunkonn nba be Jerusalem yondo po na paak, ki Olif Tiinii kunkonn maŋ saa bɔkit taar munlee, ki nyi yondo po ki saan sik yonbaa po, ki baauk n dɔɔr li sinsuuk ni. Kunkonn na bɔkyenn saa saan niigaŋ po, ki bɔkleer n saan niidiitu po.

\VS{5}I tan saa bɔr tɔkin baauk nba bɔkit kunkonn na taar munlee nae. I tan saa tin nan biaŋinba ki tiŋ din jekir ki i yeejamm tin, Juda kpanbar Yusia yoo nae. N Yomdaanɔ Yennu saa baar, ki tɔk nan u malakanba na kur.


\par }{\PP \VS{6}Li daar-i baar, waat sii kaa,

\VS{7}koo siara bunbɔnn ji tan sii kaa. Yoo kur, yentu sii be-e, halii nan nyiɔkɔ. Yennu kuukɔɔe mi yoo nba ki linba na saa tun.


\par }{\PP \VS{8}Li daar-i baar, manfoor nyun tan sii puub ki nyi Jerusalem, ki li bɔkyenn saa Mɔk-kpeenn na ni, ki bɔkleer na mun saa Sinsuuk ni mɔkgbeŋir na ni. Li sii puube piar nan siɔk kur.

\VS{9}Ki Yennu sii tee tingbouŋ na kur kpanbar, ki sɔɔ kur saa jiantɔ, waa tee Yennu na paak, ki bia mi u sann maŋ.


\par }{\PP \VS{10}Tiŋ na kur po, laa nyii Geba, niigaŋ po, ki saan tuu Rimonn, niidiitu po, saa teen paanu yennkɔɔ. Jerusalem sii be kunkonn paak ki fɔk tiŋ na kur po. Ki doo na saa piin Benjaminn Tammɔb ni, ki saan tuu gungɔnt boor tammɔb na, siaminba ki tammɔkper tuu be na, ki bia nyi Hananel Difoouk na boor ki saan dian naan daŋaaboa.

\VS{11}Jerusalem teeb ji sii be bi yamanie, ki kii tiin jaŋmaanii nan bi saa boontibi.


\par }{\PP \VS{12}Yennu saa baar nan yiarbiiuk, digbana nba kur faa Jerusalem teeb tɔb na paak. Bi gbanant saa pɔɔk ŋaan ki bi daa fo, ki bi ninbina nan bi jerima n pɔɔk.


\par }{\PP \VS{13}Li yoo, Yennu saa ŋmat bi dudukit ki kɔɔmm jaŋmaanii bonchiann, ki sɔɔ kur saa ŋmant ki lek u lɔɔ nan kɔnn.

\VS{14}Ki Juda jab na saa kɔn ki somm Jerusalem jab. Bi saa fat mɔkint bonchiann digbana kur ni, ki li tee salimmɔna nan salimpeena nan tiat bonchiann.


\par }{\PP \VS{15}Yiarbiiuk saa soor bonkobit nba be datai kaaŋ niŋ na kur, li taanii, nan bontaanii, nan laagumiinba, nan bonii.


\par }{\PP \VS{16}Tɔn, ki binba kur biar be bi manfoa ni, ki nyii digbangana nba daan lek Jerusalem na, tuu saa saan leŋ binn kur, ki jiant Yabint Yennu nba tee kpanbar na, ki bia di lanbont jaamm.

\VS{17}Li-i tee ki digbann nba yêt nan u kan saan ki jiant Yabint Yennu nba tee kpanbar na, ŋann saak kan baa bi tiŋ ni.

\VS{18}Li-i tee ki Ijipt teeb na yêt lanbont jaamm na dinue, Yennu saa te ki yiarbiiuk nba ki u yaa lin baar digbanlia nba yêt lanbont jaamm dinu na, lin mun baarib.

\VS{19}Linba nae sii tee tubdatu nba saa baar Ijipt, nan digbanlia nba saa yêt lanbont jaamm na dinu.


\par }{\PP \VS{20}Li yoo maŋ, taangbekiri paak gbaa, bi saa sɔb mɔbona nba na a, “Yennu yar.” Ki jeteenboba nba be Yenjiantu Ŋasaakak ni na sii tee kasiie, nan senii nba be maruŋ binbintir boor na.

\VS{21}Jeteen boba nba kur be Jerusalem nan Juda sii tee kasii bonae, ki bi dia jiantir Yabint Yennu. Ki niib nba mann mannu na, saa jii boba maŋ ki ŋaa maruŋ na nant. Li yoo-i tan baar, kpinkpentɔɔ tan sii kaa Yabint Yennu ŋasaakak ni.

\par }