\NormalFont\ShortTitle{Fabinii}

{\MT FABINII

\par }{\IS Ki jiin Fabinii gbouŋ na po

\par }{\IP Gbouŋ na piak Jerusalem biiru fabinii poe. Ti ki mantik mi daanɔ nba sɔb gbouŋ na, ŋaan niib bonchiann yaa Jeremaya-e sɔbir. Baatusir ni, bi yi gbouŋ maŋe Lamenteesins.



\par }\ChapOne{1}{\SH Ki jiin Jerusalem ninbaatir po
\par }
{\Q \VerseOne{1}Jerusalem doo nba tuu gbee nan niib na ji dɔɔ yanne.

\par }{\Q Durinya na niib din baakitɔ,

\par }{\Q ki mɔtana ki u ji tee nan pakɔɔk na;

\par }{\Q u tuu tee digbanjaanne ki gar digbanlia, ŋaan ji biir ki butin.


\par }{\Q \VS{2}U tuu bui nyɔtunmunn, ki ninnyuut lɔ siik u kpianii ni,

\par }{\QB ki u yɔkperii na kur, sɔɔ ki biar ki saa maan u pari.

\par }{\Q Ki u tɔknanleeb na kur gbii u paak, ki ji tee u datai.


\par }{\Q \VS{3}Juda teeb na tee yommii nba ki mɔk sommire,

\par }{\QB ki bi ber nyinnib bi ŋei ni.

\par }{\Q Ki bi ji kɔɔ siab tinii ni,

\par }{\QB ki ki mɔk siaminba ki bi saa yet a li tee bi yari.

\par }{\Q Ki bi datai na lintib, ki bi ki mɔk sɔnu nba saa chiar paaki.


\par }{\Q \VS{4}Ki bi sɔɔ ji ki baat Yenjiantu ŋasaakak na ni,

\par }{\QB ki jiantir Yennu, kasii daa na ni.

\par }{\Q Ki sapaamm nba tuu yiin leŋ na di fara,

\par }{\Q ki mannteeb na mun kurii ki duun.

\par }{\Q Ki doo na tammɔi be yann,

\par }{\QB ki Sayɔnn doo be nan gbananyekitir.


\par }{\Q \VS{5}Ki u datai na nyannɔ, ki diau nan yiikoo.

\par }{\Q Yennu-e te ki u di biak na, u toonbichiɔŋ paak.

\par }{\Q Bi soor u waas ki yaat namma.


\par }{\Q \VS{6}Jerusalem fant na ji kaa.

\par }{\Q U tɔɔndamm na tee nan piarii nba kon tuu baŋib nae,

\par }{\QB ki tee nan binba tuu chiar paak kpamm,

\par }{\QB ki bi paŋ n gbenn na.


\par }{\Q \VS{7}Jerusalem tian u mɔkint nba ki u din mɔk

\par }{\QB yaayoo ni na po,

\par }{\Q ŋaan mɔtana ki u ji tee langbent kɔɔ.

\par }{\Q Ki waa kɔɔ u datai ni yoo nba, sɔɔ kaa ki saa sommɔ;

\par }{\Q ki binba nyannɔ na laau, u baak paak.


\par }{\Q \VS{8}U baakir gbenne, ki u be payann, ki dii fei.

\par }{\Q U kuriie ki bɔrii u numpo, ki fei mɔkɔ.

\par }{\Q Ŋɔɔ Jerusalem kɔɔn u mɔŋ jakint nan toonbilankanta.


\par }{\Q \VS{9}U jakint toona na nyɔɔn paanu nie,

\par }{\Q ŋaan ki u baka kaa nan biiru nba saa baarɔ na po.

\par }{\Q U baak na yab, ki sɔɔ kaa ki saa fit maan u par.

\par }{\Q U datai na nyannɔwa, ki u bui fabin ki tur Yennu

\par }{\QB a wun tinɔ ninbaauk.


\par }{\Q \VS{10}Ki datai na fat u mɔkint kur.

\par }{\Q Ki u la ki bi kɔɔ Yenjiantu ŋasaakak na ni tiɔŋ,

\par }{\QB siaminba ki Yennu ki saak binba ki waau kɔɔ na.


\par }{\Q \VS{11}U niib na tuu kuriie, yoo nba ki bi kpaan jeet a bin di.

\par }{\Q Bi dia bi mɔkint na ki kpentir jeete, a lin foorib.

\par }{\Q Ki doo na yikin a, “Yennu, gotirin,

\par }{\QB ki la maa be ninbaatir ni biaŋinba.”


\par }{\Q \VS{12}Ki u yikin ki teen sɔngar teeb na kur a, “Gotirin man.

\par }{\Q Sɔɔ daa ki ban la gbanantont nan n yar na na,

\par }{\Q ki li tee gbanantont nba ki Yennu teenin,

\par }{\QB yoo nba ki u wutoor doo.


\par }{\Q \VS{13}“Yennu te muu nyii sanpaapo,

\par }{\QB ki tee muu nba di n gbananbin ni.

\par }{\Q U piin baruko, ki tan soorin ki sikinin tiŋ ni,

\par }{\Q ki nyikin, ki n ji be nan gbanantont yoo kur.


\par }{\Q \VS{14}“U diit ki la n toonbiit kur,

\par }{\QB ki taan bobinir ki jɔnnir n turu ni, ki li kpiasu baŋin.

\par }{\Q Yennu jiin ki kubin n datai nuu ni,

\par }{\Q ki n ji ki mɔk paŋ nba saa tookib.


\par }{\Q \VS{15}“Yennu laa n kunkɔnkɔnwakita nba ki n mɔk nae;

\par }{\Q u te ki kunkɔnkɔnna baar kpii n naasinpaauŋ nawa.

\par }{\Q U mat n niib na ki li tee nan daan tilɔɔna

\par }{\QB nba ki bi ŋmaan ki nyint nyun nae.


\par }{\Q \VS{16}“Li paake teen ki n ninbina luun ninnyuut yoo kur.

\par }{\Q Sɔɔ kaa ki saa fit maan n pari.

\par }{\Q Sɔɔ kaa ki saa fit chee n par.

\par }{\Q N datai nyannima; n niib na ji ki biar nan siari.


\par }{\Q \VS{17}“N tantir n nii, ŋaan sɔɔ kaa ki saa sommin.

\par }{\Q Yennu te ki datai nyii lokir kur po ki lekin,

\par }{\Q ki ŋmaŋitin nan n tee bon-yanne na.


\par }{\Q \VS{18}“Ŋaan Yennu-e mɔk mɔnii, kimaan n yêt u mɔba.

\par }{\Q Gbiintir man, niib nba be lokir kur po,

\par }{\QB gotir gbanantont nba ki n be li ni.

\par }{\Q Bi soor n naasinpaauŋ nan sapaamm

\par }{\QB ki teemm yommii ki yaat namm.


\par }{\Q \VS{19}“Ki n tun yiin n yɔɔsnba, ŋaan ki bi yêt ki ki sommin.

\par }{\Q Ki mannteeb nan tɔɔndamm kpenn doo na sɔnjot ni,

\par }{\QB ki loon jeet a bin di ki foor bi mɔŋ.


\par }{\Q \VS{20}“Yennu, gotir n par nba be daamii ni ki tonin biaŋinba.

\par }{\Q N par biir bonchiann, n toonbiit paak.

\par }{\Q Nikpinu be sɔnjot ni, ki kuun be diit ni gbaa.


\par }{\Q \VS{21}“Gbiintir n kukura, sɔɔ ki be ki saa maan n pari.

\par }{\Q N datai na kpamme, kimaan faa te biiru baarin na paak.

\par }{\Q A tun linba ki a sat mɔb na,

\par }{\QB ki te n datai na n di biak nan maa dii biaŋinba na.


\par }{\Q \VS{22}“A pak biirib bi tonu na paak;

\par }{\Q a dat bi tuba nan faa dat n tubir n toonbiit paak biaŋinba na.

\par }{\Q N kurii nan ninbaatire, ki gbee nan parbiir.”




\par }\Chap{2}{\SH Ki jiin Jerusalem teeb tubdatu na po
\par }
{\Q \VerseOne{1}Yennu din donn wutoor ki te bunbɔnn piin Sayɔnn.

\par }{\Q U te ki Sayɔnn mɔkint bonchiann biir,

\par }{\Q ki nyɔr nyik u ŋasaakak na,

\par }{\QB daar nba ki u be wutoor ni na.


\par }{\Q \VS{2}Yennu biir Juda digbanbis kur, ki ninbatinu kaa;

\par }{\Q ki bit joonpaara nba guu doi na,

\par }{\QB ki te digbann na nan li diara dii fei.


\par }{\Q \VS{3}U be wutoor ni, ki biir Israel teeb paŋ buri buri.

\par }{\Q U yêt wun sommit yoo nba ki ti datai baar na,

\par }{\QB ki fiir ti paak nan muu na, ki boont bona kur.


\par }{\Q \VS{4}U tɔ u peenii na ti paak, ki li tee nan u tee ti dataake na,

\par }{\QB ki kpii binba kur ki ti numm gboob

\par }{\QB ki bi tuu maant ti para na.

\par }{\Q Jerusalem na nie ki ti bann u wutoor nba do ti paak biaŋinba.


\par }{\Q \VS{5}Yennu biir Israel teeb nan u tee bi dataake na,

\par }{\QB ki te bi joonpaara nan nijaana ŋei kpant langbent,

\par }{\QB ki te parbiir nba kaa gbennu baar Juda teeb paak,


\par }{\QB \VS{6}ki yeer ŋasaakak nba ki ti jiantirɔ li ni na buri buri,

\par }{\QB ki gɔɔr kasii daa nan foon daa na,

\par }{\Q ki kpanbar nan mannteeb na kur la u wutoor

\par }{\QB nba doo bi paak biaŋinba.


\par }{\Q \VS{7}Yennu yêt u maruŋ binbintir na,

\par }{\Q ki bia biir u kasii ŋasaakak nawa,

\par }{\Q ki te dataak na yeer joona na,

\par }{\Q ki bi yikin a bi la nyannu,

\par }{\QB siaminba ki ti tuu jiantir Yennu ki mɔk parpeenn na.


\par }{\Q \VS{8}Yennu-e lor nan Sayɔnn joona na n baa;

\par }{\Q u bikin li yarimu ki sak nan li saa biir fas fas,

\par }{\Q ki li difoot nan joona na kur ji biar tee langbent.


\par }{\Q \VS{9}Ki li gana na pii tangbiina ni,

\par }{\QB ki ganchaata na jint buri buri.

\par }{\Q Ki leŋ kpanbar nan li nijaana na ji tee yommii digbangann ni.

\par }{\Q Bi ji ki want Yennu sennii na,

\par }{\QB ki sɔkiniinba na ji ki laat yirintu ki li nyi Yennu boori.


\par }{\Q \VS{10}Ki Jerusalem nikpera na kar tiŋ ni ki ŋmin soon nna,

\par }{\QB ki puk tanbiinii bi yura paak, ki bia lia bɔtoliant,

\par }{\Q ki sapaanbis na tibint bi yura nan fei.


\par }{\Q \VS{11}Ki n ninbina ji bak nan mɔnii; ki n kpak nyann.

\par }{\Q N ji bake nan ninbaatir, kimaan n niib nba kpo na paak.

\par }{\Q Ki waas nan sanpantii kpenn doo na sɔnjot ni.


\par }{\Q \VS{12}Ki kon nan nyunnyukuru sob,

\par }{\Q ki bi fabin ki teen bi naanba,

\par }{\QB ki baa sɔnjot ni nan bi turib danii na,

\par }{\QB ki ji kpenn bi naanba nii ni.


\par }{\Q \VS{13}Jerusalem, n mantik loona, n saa pak a bee?

\par }{\Q Nlee ki n saa maan a pari?

\par }{\Q Sɔɔ daa ki ban dii biak nan linba na na.

\par }{\Q A biiru na yab, ki tee nan mɔkgbeŋir nba yab biaŋinba nae.

\par }{\Q Ki siara dindann ji ki be.


\par }{\Q \VS{14}A sɔkiniinba na ji ki mɔk siar ki saa beta,

\par }{\Q see bin faar faak kuukɔɔ.

\par }{\Q Bi mɔmaan na kpannae, bi ki pak fiit a toonbiit na.

\par }{\Q Bi te ki a ki mi nan li kpaa talas nan fin lebit a binbeŋi.


\par }{\Q \VS{15}Ki niib nba gaar fin Jerusalem boor na yisima.

\par }{\Q Bi pakin yura, ki laa a biiru na paak, ki yeen a,

\par }{\Q “Digbanŋann nae na-a?

\par }{\Q Doo nba ki tingbouŋ na tuu dontir u mɔŋ li paak nae na-a?”


\par }{\Q \VS{16}A datai na kur sarikita, ki goriia jia-a nan naŋ,

\par }{\QB ki mian bi mɔi ki yeen a,

\par }{\Q “Ti biirira, daar nba nae ki ti tuu guu.”


\par }{\Q \VS{17}Yennu poŋ tun waa lor a wun tun linbawa.

\par }{\Q U biirite, ki ninbatinu kaa,

\par }{\QB nan waa din wannit sianyoo biaŋinba na.

\par }{\Q U te ki ti datai na la nyannu, ki te bi kpamm ti biiru na paak.


\par }{\Q \VS{18}Jerusalem, a te ki a joona na n fabin ki tur Yennu.

\par }{\Q A te ki a ninnyuut-ii puub nan mɔkir na, yonnu nan nyiɔk.

\par }{\Q Ii mɔ nan ninbaatir, ki tan baŋ.


\par }{\Q \VS{19}A tuu fiir nyiɔk kur kii fabin kii teen Yennu.

\par }{\Q A loot a par, ki barimɔ ki wuu mɔk ninbatinu

\par }{\Q a waas nba kpenn kon sɔnjot ni lokir kur po na paak.


\par }{\Q \VS{20}Yennu, gotirii. Bee ki a mantik daar ti tuba nna?

\par }{\Q Poob ŋman bi waas nba ki bi loomm na nante.

\par }{\Q Ki bi kpi mannteeb nan a sɔkiniinba na, a ŋasaakak na ni.


\par }{\Q \VS{21}Nipaauŋ nan nikpera kur dɔɔ sɔnjot ni ki kpowa,

\par }{\Q ki datai jukbanjai na kpii naasimm nan sapaamm;

\par }{\Q ki a kpiib, ki ki mɔk ninbatinu namm,

\par }{\QB daar nba ki a wutoor doo na ni.


\par }{\Q \VS{22}A yiin n datai ki bi lintin,

\par }{\QB ki tee nan baa tuu yiin jaamm dinu na,

\par }{\Q ki sɔɔ kaa ki saa fit chiar paak, a wutoor daar na ni.

\par }{\Q Bi kpii n waas nba ki n wubirib ki loomm nawa.




\par }\Chap{3}{\SH Ki jiin tubdatu nan lebitu nan dindann po
\par }
{\Q \VerseOne{1}N tee daanɔ nba mi Yennu tubdatu nba tee biaŋinbae.


\par }{\Q \VS{2}U ber sikinin bunbɔncheenn nie,


\par }{\Q \VS{3}ki yɔɔ faan niikura, ki ninbaauk kaa,


\par }{\Q \VS{4}ki tan te ki n gbanant tee fiat fiat, ki bia kɔnn n kpaba.


\par }{\Q \VS{5}U kɔɔnin dansarik nba tee ninbaatir nan parbiir nie,


\par }{\Q \VS{6}ki mabin ki n be bunbɔncheenn nba naan kuun na ni.


\par }{\Q \VS{7}Ki u baanin jarit, ki n tee yommik,

\par }{\QB ki ki mɔk dindann nan n tan saa paaki.


\par }{\Q \VS{8}Ki n yikin sanpaapo ki loon sommir,

\par }{\QB ŋaan ki Yennu yêt wun gbiint.


\par }{\Q \VS{9}Ki n somm lian, ki tana joona gɔin siaminba kur ki n tɔkin.


\par }{\Q \VS{10}Ki u guun nan naamuuk nba tuu guu biaŋinba na,

\par }{\Q ki chibin nan yanbɔr nba tuu chib biaŋinba na.


\par }{\Q \VS{11}Ki u wei ber nyinnin sɔnjouk na ni,

\par }{\QB ki patin buri buri, ki nyikin.


\par }{\Q \VS{12}Ki u dat u tɔrbann na,

\par }{\QB ki n tee jabenn nba ki u saa tɔ peenii.


\par }{\Q \VS{13}Ki u yek u peenii na, ki li kɔɔ n gbanant ni.


\par }{\Q \VS{14}Ki niib laan daar kur, ki n tee nilaakir bi boor.


\par }{\Q \VS{15}U te ki n di farbiiuk, ki li tee nan jeet nan nyun na.


\par }{\Q \VS{16}Ki u duur n numm nan tiŋ, ki kɔnn n nyana tana paak.


\par }{\Q \VS{17}Ki n tamm laafia nan parmaasir nan parpeenn nba tee biaŋinba.


\par }{\Q \VS{18}Ki n ji ki mɔk yoo saan ki sii be n manfoor ni;

\par }{\Q n dindann nba ki n mɔk nan Yennu na ji kaa.


\par }{\Q \VS{19}Mi-i dukin n gbananyekitir po nan maa ki mɔk binbeboor na,

\par }{\Q li tee lɔbii nba tone.


\par }{\Q \VS{20}Ki n yɔɔ dukii li po, ki be ninbachiɔŋ ni, ki butin.


\par }{\Q \VS{21}Ŋaan n dindann lek tuu jen yoo nba ki n tiar bonyennkɔɔ na poe:


\par }{\Q \VS{22}Yennu ninbatinu na yɔɔ be-e, ki u lomm kaa gbennu.


\par }{\Q \VS{23}Yennu lomm paane sanyiɔk kur, ki u ŋant na yab bonchiann.


\par }{\Q \VS{24}Yennu kuukɔɔe ki n mɔk, li paak, u nie ki n mɔk dindann.


\par }{\Q \VS{25}Yennu ŋan ki tur wunba kur teenɔ yada.


\par }{\Q \VS{26}Li paak li ŋan ki tin guur nan sukuru, ki wun tinnit.


\par }{\Q \VS{27}Li mantik ŋan ki tin tumii sukuru na booru, bisin niewa.


\par }{\Q \VS{28}Li-i tee ki ti di wahala, li ŋan ki tin kar soon nna nan sukuru.


\par }{\Q \VS{29}Li ŋan ki tin gbaan nan mɔsaku,

\par }{\QB kimaan li ki gar dindann tan sii be.


\par }{\Q \VS{30}Bi-i lekii boot, ki bia sukiit, li ŋan ki tin gaar li kur.


\par }{\Q \VS{31}Yennu mɔk ninbatinu, ki kan nyikit fas fasi.


\par }{\Q \VS{32}U saa fit te ki parbiir n baarit,

\par }{\Q ŋaan u lomm nba ki u be nant na tee barmɔniie, ki mɔk paŋ.


\par }{\Q \VS{33}Li ki manɔ, li-i tee ki ti be parbiir nan gbanantont ni.


\par }{\Q \VS{34}Yennu mi yoo nba ki ti sei be mukir ni.


\par }{\Q \VS{35}Yennu mi yoo nba ki bi fiarit mɔnii nba ki u turit na ni.


\par }{\Q \VS{36}Yoo nba ki barmɔnii ki piak buut boor na, ŋaan u mi li po.


\par }{\Q \VS{37}Yennu loomm kuukɔɔe tuun yoo kur.


\par }{\Q \VS{38}Bonŋann nan bonbiir kur tuun nan waa senn biaŋinba nae.


\par }{\Q \VS{39}Bee paake ki ti sii mɔk bunburimii,

\par }{\Q li-i tee ki ti la tubdatu ti toonbiit paaki?


\par }{\Q \VS{40}Ŋaant ki tin fiit ti binbeŋ, ki jen Yennu boor.


\par }{\Q \VS{41}Ŋaant tin loot ti para, ki miar Yennu nba be yendɔuŋ ni na.


\par }{\Q \VS{42}“Yennu, ti tun yanbɔmm ki biirawa, ki a ki nyik chabiti.


\par }{\Q \VS{43}“A wei berite, ki kpiit, ki wutoor dɔɔk a ninbatinu na paak.


\par }{\Q \VS{44}A wutoor na tee nan sanpagbouŋ nae,

\par }{\QB ki mantik kpakii, ki ti miaru kan fit gar baara ni.


\par }{\Q \VS{45}A lute nan ti tee bonjakina na, boorganu ni,


\par }{\Q \VS{46}ki ti datai na kur sukiit ki bia laat,


\par }{\Q \VS{47}ki ti kpan be baak nan biiru ni,

\par }{\QB ki be ninbɔŋ nan jaŋmaansooruk ni.


\par }{\Q \VS{48}Ki ninnyuut nyi n ninbina ni ki puub nan kpenu na,

\par }{\QB kimaan n niib biiru na paak.


\par }{\Q \VS{49}“N ninnyuut na sii yɔɔ puube,


\par }{\Q \VS{50}ki tan tun yoo nba ki Yennu saa got sikin ki lat.


\par }{\Q \VS{51}N tuu la parbiire,

\par }{\QB li-i tee ki n laat linba baar doo na poob paak.


\par }{\Q \VS{52}“Ki n datai nba namin kaat na soorin

\par }{\QB nan baruk nba tuu soor nɔɔŋ biaŋinba na.


\par }{\Q \VS{53}Ki n fo, ŋaan ki bi lun bootuk ni, ki biin tann li mɔb paak.


\par }{\Q \VS{54}Ki nyun na yaa lin piinin, ki n ji mi nan kuun nakinima.


\par }{\Q \VS{55}“Yennu, ki n be bootuk na tiŋ po ki yikin teena.


\par }{\Q \VS{56}Yoo nba ki n tan barima, maa fan gbiint n mɔnii na, ki a gbat,


\par }{\Q \VS{57}ki gat turin, ki yetin a n daa tiin jaŋmaanii.


\par }{\Q \VS{58}“Yennu, ki a tan baar ki fatin, ki tinn n manfoor.


\par }{\Q \VS{59}A kɔn n paak, ki mi baa tun bonkpeta nba ki biirin.


\par }{\Q \VS{60}A mi n datai na nba namin, nan baa lorin n paak biaŋinba.


\par }{\Q \VS{61}“Yennu, a gbat baa sukiima; a mi bi lora kur.


\par }{\Q \VS{62}Ki bi piak n paak daa kur ki lorin bi lora.


\par }{\Q \VS{63}Ki bi tuu piin sanyiɔk ni ki laan, ki tan tuu nyiɔk.


\par }{\Q \VS{64}“Yennu, a dat bi tuba baa tun linba na paak.


\par }{\Q \VS{65}A sat mɔtont bi paak, ki ŋaan bin kɔŋ bi dindann.


\par }{\Q \VS{66}A wei berib nan wutoor, ki boontib tingbouŋ na paak.”




\par }\Chap{4}{\SH Ki jiin Jerusalem biiru poor po
\par }
{\Q \VerseOne{1}Ti salinnyinyira na ji biire;

\par }{\Q ki Yenjiantu ŋasaakak na tana yat ki dɔɔ sɔnjot ni.


\par }{\Q \VS{2}Sayɔnn naasimm na tuu mɔk nyɔɔt nan salima nae ki turit,

\par }{\QB ki mɔtana ki bi ji diab nan yɔkboba na.


\par }{\Q \VS{3}Naamunaaŋ gbaa, u tuu mɔɔnt u bonbis,

\par }{\Q ŋaan ki n niib na ŋarin tee nan naamiɔŋ na

\par }{\QB ki ton nan bi bonbis.


\par }{\Q \VS{4}Ki bi te bi sanpantii kpenn kon nan nyunnyukuru;

\par }{\Q ki bi waas na mei jeet, ŋaan ki sɔɔ ki teemm.


\par }{\Q \VS{5}Ki niib nba tuu di jeŋant na ji kpenn kon sɔnjot ni;

\par }{\Q binba tuu be bi yamani na ji ŋakitir

\par }{\QB ki kpaan jebura tanpena paak.


\par }{\Q \VS{6}Ki n niib na la tubdatu,

\par }{\Q ki li gar Sodom teeb nba din la biiru nba nyii Yennu boor yiama na.


\par }{\Q \VS{7}Tɔɔndamm na din yeen, ki ki mɔk jakint nan wunn na,

\par }{\QB ki bia peen ki gar naabiin,

\par }{\Q ki bi gbanant mɔk laafia nan fant nan paŋ bonchiann,


\par }{\Q \VS{8}ŋaan mɔtana ki bi ji dɔɔ sɔnjot ni ki kpo,

\par }{\Q ki bi numpo wob bɔnn, ki bi gbanant koor ki tee nan dakoonn na,

\par }{\Q ki tab bi kpaba paak, ki sɔɔ kan fit bannibi.


\par }{\Q \VS{9}Binba din kpo tɔb ni na yar din sɔ

\par }{\Q ki gar binba din ki laat jeet ki fɔi,

\par }{\QB ki tan kpenn kon li poor po na.


\par }{\Q \VS{10}Biiru nba din baar n niib paak na mɔk jaŋmaansooruk,

\par }{\Q ki bi naanba tan tat ŋaa bi waas ki ŋman.


\par }{\Q \VS{11}Yennu wutoor mantik doo Sayɔnn doo paake,

\par }{\Q ki u joor muu ki li dii boont.


\par }{\Q \VS{12}Nirɔ din ki be siar boor, koo li boorganu doi diara na gbaa,

\par }{\Q ki teen yada nan datai saa fit kɔɔ Jerusalem tammɔkɔɔka na ni.


\par }{\Q \VS{13}Ŋaan li din tan tume,

\par }{\Q kimaan Yennu sɔkiniinba nan mannteeb na din tun yanbɔmm,

\par }{\QB ki kpii binba ki tun toonbiit nawa.


\par }{\Q \VS{14}Ki doo na tɔɔndamm lin yirib sɔnjot ni,

\par }{\Q nan bi tee jɔɔniie na, ki mantik gbar sɔn,

\par }{\Q ki sɔɔ kaa ki saa fit siibi.


\par }{\Q \VS{15}Ki niib na tantir a, “Seetir man. I biir i mɔŋa; i daa siitit.”

\par }{\Q Ki bi ji lin yirib, ki nyi digban-yenn ni ki saa leer po,

\par }{\Q ŋaan sɔɔ ki gaamm saauŋu.


\par }{\Q \VS{16}Yennu ji ki fiin bi po, ŋɔɔe yatib u tiɔŋ,

\par }{\Q ki u baka ji kaa mannteeb nan tɔɔndamm na po.


\par }{\Q \VS{17}Ki ti guu sommir nba saa baar tee-e, ŋaan ki li tan ki baari,

\par }{\Q ki bia guu sommir nba saa nyi digbann nba kan fit sommit na boor.


\par }{\Q \VS{18}Ki datai na goriit, ki ti lek ji kan fit somm sɔnjot ni.

\par }{\Q Ki ti daa gbenn, ki ti yoo nakin ki biiru baar ti paak.


\par }{\Q \VS{19}Ki ti datai na tiin kakii

\par }{\QB ki gar baakir nba tuu tiantir sanpaapo biaŋinba nawa,

\par }{\Q ki wei berit, ki tɔkii ti sɔnbuka, jɔɔt ni,

\par }{\Q ki bɔr kunkoouk paak a bin soorit.


\par }{\Q \VS{20}Ki bi soor wunba ki ti manfoor dindann gaa u paak na,

\par }{\Q ŋɔɔe tee kpanbar nba ki Yennu gann,

\par }{\Q ki tee daanɔ nba ki ti teenɔ yada nan u saa guurit

\par }{\Q ki tin nyi binba saa lekit na nuu ni.


\par }{\Q \VS{21}Ii laa man, yimm Edom teeb nan Us teeb.

\par }{\Q Ii mɔk parpeenn man, nan yaa daa mɔk yaak na.

\par }{\Q Biiru mun bia baatie, ki i mun bia tan sii daŋit ki be payana,

\par }{\QB ki di fei.


\par }{\Q \VS{22}Yennu dat Sayɔnn teeb tubawa,

\par }{\Q u kan te ki ti ji tee yommii boorganu tiŋ ni;

\par }{\Q ŋaan yimm Edom teeb, Yennu saa dat i tubawa;

\par }{\Q u saa fiit i toonbiit na ki nyinnir paanu.




\par }\Chap{5}{\SH Miaru ki jiin ninbatinu po
\par }
{\Q \VerseOne{1}Yennu, ii tian linba teenit na po. Gotirit, ki la ti fei.


\par }{\Q \VS{2}Ti mɔkint na be boorganu nuu nie;

\par }{\Q ki boorganu niib ji kɔɔ ti ŋei ni.


\par }{\Q \VS{3}Datai na kpii ti baanbawa, ki ti naanba ji tee pakɔi mɔtana.


\par }{\Q \VS{4}See ki ti pa nyun nba ki ti nyu na paak;

\par }{\Q see ki ti daa daat nba ki ti sii jokit muu.


\par }{\Q \VS{5}Ki bi diat nan paŋ nan ti tee bonii koo laagumiinba na;

\par }{\Q ki ti tan bak, ŋaan ki bi ki sak ti foi.


\par }{\Q \VS{6}Ki ti ji ti mɔŋ tur Ijipt teeb nan Asiria teeb,

\par }{\Q a lin te ki tii laat jeet, kii mɔk manfoor.


\par }{\Q \VS{7}Ti yeejamme din tun biir, ŋaan bi ji kaa mɔtana,

\par }{\Q ki timme ji di wahala, biit nba ki bi tun na paak.


\par }{\Q \VS{8}Ki niib diat, ŋaan niib maŋ ki chee yommii,

\par }{\Q ki sɔɔ kaa ki saa fatit ki tin nyi bi nuu ni.


\par }{\Q \VS{9}Nikpiirit line doo na kur po.

\par }{\Q Ti tuu chibin ti saaŋmaniie, yoo nba ki ti kpaan jeet.


\par }{\Q \VS{10}Kon te ki ti gbanant toŋ,

\par }{\Q ki tee nan boroboro diiuk nba tuu toŋ biaŋinba na.


\par }{\Q \VS{11}Bi fat ti poob ki dɔɔ namm, Sayɔnn kunkonn tiɔŋ paake;

\par }{\Q ki Juda digbanbis kur ni, ki bi mukis ti bonpoi, ki dɔɔ namm,


\par }{\Q \VS{12}ki soor ti tɔɔndamm ki jɔnnib, ki ki teen nikpera na chɔruŋu,


\par }{\Q \VS{13}ki mukis ti naasimm na, ki bi naan dii,

\par }{\Q ki li tee nan bi tee daabae na,

\par }{\Q ki bonjabis na lin jikin dakpiata nba gar bi paŋ terik.


\par }{\Q \VS{14}Ki nikpera na ji ki kaar doo na tammɔkɔɔka boori;

\par }{\Q ki nipaauŋ na mun bia ji ki yiin yanii ki faa bonfifaati.


\par }{\Q \VS{15}Parpeenn nyii ti binbeŋ niwa,

\par }{\Q ki parbiir gaar ti sawaanu yiar.


\par }{\Q \VS{16}Taa tuu mɔk parbifaant linba paak na, li siar ji ki biari.

\par }{\Q Ti tun yanbɔmma, ki mɔtana ti ji be biiru nie.


\par }{\Q \VS{17}Ti para biir bonchiann,

\par }{\QB ki ninnyuut piin ti ninbina, ki ti ki fit laat,


\par }{\Q \VS{18}kimaan Sayɔnn kunkonn\FTNT{*}{{\FR 5:18 }{\FR{5.18
}}{\FT{Sayɔnn kunkonn tee siaminba ki Yenjiantu ŋasaakak be nae.}}} dɔɔ yanne,

\par }{\Q ki sɔɔ kaa li ni, ki mɔbɔi ji lin li langbent ni.


\par }{\Q \VS{19}Yennu, fine tee kpanbar nba sii yɔɔ be,

\par }{\Q ki sii diat nan durinya na gbennu.


\par }{\Q \VS{20}Bee teen ki a nyikit ki li wei nna? A saa ban tiar ti po jika-a?


\par }{\Q \VS{21}Yennu, a te ki tin jen a boor. A te ki tin jen.

\par }{\Q A ŋamm fiin ti sann nba din be yaayoo niwa na,


\par }{\Q \VS{22}koo a kpan yêtite nan yoo nba kaa gbennu-u?

\par }{\Q A wutoor kpan yɔɔ be-e?

\par }