\NormalFont\ShortTitle{Joel}

{\MT JOEL

\par }{\MTB gbouŋ

\par }{\IS Ki jiin Joel gbouŋ na po

\par }{\IP Yennu sɔkinii Joel yoo na, naasuut din yɔɔ baate, ki ŋman bona kur ki biir tiŋ na. Joel din kpaan Israel teeb na nan naasuut na tee Yennu tubdatue, bi yanbɔntoona paak, ki bia yaa naasuut na see kunkɔnkɔnna bonchiann nba tan saa baar ki kɔn nyannib na taar nie, bi-i kii nyik bi yanbɔmm ŋaan jiant Yennu kuukɔɔ. Joel bia din betib Seyeeŋ na nba tan saa baar Yennu niib kur paak biaŋinba.



\par }\ChapOne{1}{\PP \VerseOne{1}Yennu mɔmaame na, ki u teen Joel, wunba tee Petuel bija na.


\par }{\SH Ki jiin naasuut baaru po
\par }
{\Q \VS{2}Yimm nba tee nikpera na, gbiintir man;

\par }{\Q wunba kur kɔɔ Juda tiŋ ni, gbiintir.

\par }{\Q Linba na booru ban tuma, laa tee i yoo,

\par }{\QB koo i yeejamm yoowa-a?


\par }{\Q \VS{3}Want i waas li po man, ki bi mun saa wann bi waas,

\par }{\QB ki bi mun tan saa wann maaru nba waa.


\par }{\Q \VS{4}Naasuut bonchiann saa baa bonbuburit paak.

\par }{\Q Naasuut nba liit ki nyik linba, binba wei tuu ŋmamire.


\par }{\Q \VS{5}Fiit kii mɔ, yimm dayibira na;

\par }{\Q ii bui, yimm danyuura na.

\par }{\Q Lɔɔna nba ki bi ŋaa daan na biira.


\par }{\Q \VS{6}Naasuut nba tee nan kunkɔnkɔnna nba yab bonchiann na

\par }{\QB lek ti doowa;

\par }{\Q bi mɔk paŋ ki yab kaa kann;

\par }{\QB ki bi nyana porin nan yanbɔr yar na.


\par }{\Q \VS{7}Bi biir daan tilontiiwa, ki ŋman ti tilontlia.

\par }{\Q Bi ŋman kokir li wakawa, ki tan nyik li yiinii ki li peen.


\par }{\Q \VS{8}Yimm niib na, ii bui man,

\par }{\QB nan sapaamɔ nba tuu bui fabin,

\par }{\QB jɔɔ nba ki u yaa wun kunɔ kuun biaŋinba na.


\par }{\Q \VS{9}Jeet nan daan kaa ki bi saa tur Yennu, u ŋasaakak ni;

\par }{\QB ki mannteeb na bui fabin,

\par }{\QB kimaan Yenpiinii kaa ki teen Yennu.


\par }{\Q \VS{10}Ki kpaant dɔɔ yann, ki tiŋ bui fabin,

\par }{\QB kimaan jeet na biira, ki daan tiinii na koor,

\par }{\QB ki kpan tiinii na suur.


\par }{\Q \VS{11}Ii mɔk parbiir man, yimm kpaara;

\par }{\Q ii bui fabin, yimm nba gorii tilontii kpaant,

\par }{\QB kimaan boroboro dii nan mukirii

\par }{\QB nan bonbuburit nba be i kpaant ni biira.


\par }{\Q \VS{12}Li daan tiinii nan kinkanii na suura,

\par }{\Q li tilontii kur suur ki kpowa, ki niib na parpeenn gbenn.


\par }{\Q \VS{13}Ii lia bɔtoliant kii mɔ man,

\par }{\QB yimm nba tee mannteeb ki tuun maruŋ binbintir boor na.

\par }{\Q Saant Yenjiantu Ŋasaakak ni, ki bui fabin nyɔtunmunn.

\par }{\Q Jeet nan daan kaa ki i saa tur Yennu.


\par }{\Q \VS{14}Turin mɔb ki bin lor mɔi, yiint ki taan niib na.

\par }{\Q Taant saakab na nan Juda teeb na kur

\par }{\QB ki bin baar i Yomdaanɔ Yennu ŋasaakak na ni,

\par }{\QB ki fabin turɔ.


\par }{\Q \VS{15}Yennu daar na pera, ki tee daar nba

\par }{\QB ki Yabint daanɔ maŋ saa baar nan biiru.

\par }{\Q Daar maŋ sii tee bonbilankante.


\par }{\Q \VS{16}Ti goriie, ki ti jeet biir,

\par }{\QB ŋaan ki ti kan fit teen siari.

\par }{\Q Parpeenn kaa Yenjiantu Ŋasaakak na ni.


\par }{\Q \VS{17}Ki bonboorii kpenn tinkooŋ ni.

\par }{\Q Ki jeet kaa ki ti saa bekiri.

\par }{\Q Ki boa be koont ki yeer yeer.


\par }{\Q \VS{18}Ki nei mɔ lin nan parbiir,

\par }{\QB ki peburuŋ mun bia di wahala,

\par }{\QB kimaan mɔɔt kaa ki bi saa ŋman.


\par }{\Q \VS{19}Ki n fabin tur fin Yennu,

\par }{\QB kimaan bonkobit kpinkpaar boa nan tiinii kur koora,

\par }{\QB ki tee nan muue diir na.


\par }{\Q \VS{20}Ki muuk ni bonkobit na gbaa mɔ ki teen fin Yennu,

\par }{\QB kimaan kpenii na fɔɔra.




\par }\Chap{2}{\SH Naasuut na tee kpaaniie ki jiin Yennu daar po
\par }
{\Q \VerseOne{1}Pebin naatunn na.

\par }{\Q Ŋaant ki lin mɔ, Yennu kasii kunkonn Sayɔnn na paak.

\par }{\Q A te ki niib nba kur be Juda tiŋ ni n jekir,

\par }{\QB kimaan Yennu daar na baate.


\par }{\Q \VS{2}Li daar tan sii tee bunbɔnne, ki tee bunbɔnchiɔŋ,

\par }{\QB ki tee sanpagbounbouŋ, ki yentu kaa,

\par }{\Q ki naasuut nba yab ki tee nan kunkɔnkɔnna na

\par }{\QB saa lat piin kunkona na kur po.

\par }{\Q Ki li booru daa ki ban teeni, ki bia ji kan ban teeni.


\par }{\Q \VS{3}Ki bi dii bonbuburit na nan muu nba tuu di biaŋinba na.

\par }{\Q Ki bi tɔɔnn po, bonbuburit na ŋan nan Edenn kpaab na,

\par }{\QB ŋaan baa gar sian tee tanbiinsaarik, ki siar ki biar leŋi.


\par }{\Q \VS{4}Ki bi naan taanii, ki tiin nan tɔb taanii na.


\par }{\Q \VS{5}Baa lin mobit kunkona na yura paak na,

\par }{\QB ki bi mɔ nan tɔb taantorit na;

\par }{\QB ki put nan mɔkoonii be muu ni na,

\par }{\QB ki be chunchuuntuk nan kunkɔnkɔnna bonchiann

\par }{\QB nba teen siir nan tɔb na.


\par }{\Q \VS{6}Baa nakin yoo nba, ki jaŋmaanii soor sɔɔ kur,

\par }{\QB ki sɔɔ kur numpo penn.


\par }{\Q \VS{7}Ki bi lek nan kunkɔnkɔnna na,

\par }{\QB ki do joona nan kunkɔnkɔnna na.

\par }{\Q Ki bi kur somm sinsonn, ki ki borii,


\par }{\QB \VS{8}koo ki tɔkii lɔɔ yiar ni, ki daan joona ki gaar kɔɔ,

\par }{\QB ki siar kaa ki saa gɔɔribi.


\par }{\Q \VS{9}Ki bi tɔ a bin kɔɔ doo na ni, ki chiar doo joona,

\par }{\QB ki kɔɔ ki bia doo ŋei na paak,

\par }{\QB ki kɔɔ takorii ni nan nanyukii na.


\par }{\Q \VS{10}Baa baar yoo nba, ki tiŋ jek,

\par }{\QB ki sanpagbouŋ waa gbar gbar,

\par }{\QB ki yonnu nan ŋmaarik bɔnn, ki ŋmaabira ji ki nyiiri.


\par }{\Q \VS{11}Ki Yennu kunkɔr tantir u kunkɔnkɔnna na paak,

\par }{\Q ki kunkɔnkɔnna nba sak u mɔb na yab bonchiann ki bia paar.

\par }{\Q Li tan sii bi bonchiann Yennu daar na ni.

\par }{\Q Lamme tan saa nyi li ni?


\par }{\SH Ki jiin binbeŋ lebitu po
\par }
{\Q \VS{12}Ki Yennu yet a, “Mɔtana gbaa,

\par }{\QB lebitir i binbeŋ nan barmɔnii, ki baar n boor,

\par }{\QB ki lor mɔi ki bui fabin.


\par }{\Q \VS{13}Ii ŋaan ki i parbiir n wann i lebitu,

\par }{\QB i liant patu kuukɔɔ kan jaŋi.”

\par }{\Q Jenin man i Yomdaanɔ Yennu boor.

\par }{\Q U mɔk burchint ki gbee nan ninbatinu;

\par }{\Q u mɔk sukuru ki dia u mɔsona,

\par }{\QB ki teen siir nan wun nyikchab yoo kur, ki kan dat i tuba.


\par }{\Q \VS{14}Li pasiar i Yomdaanɔ Yennu saa lebit u dudukita,

\par }{\QB ki teen piisin i paak, ki te ki i jeet n nan bonchiann,

\par }{\QB ki yin fit turɔ jeet nan daan piinii.


\par }{\Q \VS{15}Pebin naatunn na Sayɔnn kunkonn paak,

\par }{\Q ki yiin niib na ki taamm, ki te bin lor mɔi.


\par }{\Q \VS{16}Taant niib na bɔyennkɔɔ boor;

\par }{\QB ki te bin teen siir nan jiantii.

\par }{\Q Baat nan nikpera, ki taan waas nan sanpantii,

\par }{\QB nan binba kɔɔn poopaanii

\par }{\QB nan bi poob na gbaa n nyik bi diit ŋaan baar.


\par }{\Q \VS{17}Mannteeb nba tuun Yennu toona ki be maruŋ binbintir

\par }{\QB nan ŋasaakak tammɔb sinsuuk ni na n bui ki miar Yennu a,

\par }{\Q “Yennu, ii mɔk ninbatinu nan a niib.

\par }{\Q A daa te digbanlia sarikitit, ki bia laat,

\par }{\QB ki yeen a, ‘I Yennu na be lia?’ ”


\par }{\SH Biaŋinba ki Yennu te tiŋ kpiak
\par }
{\Q \VS{18}Yennu baka be tiŋ na paak,

\par }{\QB ki u mɔk ninbatinu nan u niib,


\par }{\Q \VS{19}ki turib gatu a, “Mɔtana, n ji yaa man turi jeete

\par }{\QB nan tilɔɔna daan nan olif tiinii kpan, ki te yin gboo,

\par }{\QB ki digbanlia na ji kan sarikini.


\par }{\Q \VS{20}N saa nyinn naasuut nba tee nan kunkɔnkɔnna

\par }{\QB ki nyii niigaŋ po nae,

\par }{\QB ki ber bi siab ki bin saan kunkoouk po,

\par }{\QB ki ber binba tee sɔnliita na ki sikinib Mɔk-kpeenn ni,

\par }{\QB ki ber binba joont na ki sikinib

\par }{\QB Sinsuuk ni mɔkgbeŋir na ni.

\par }{\QB Ki bi gbanankpeena saa nubir.

\par }{\Q N saa biirib, kimaan baa tun linba ki turi na paak.


\par }{\Q \VS{21}“Sarwaat, i daa tiin jaŋmaanii,

\par }{\QB ŋaan ii mɔk parpeenn kii kpamm,

\par }{\QB kimaan linba Yennu tun ki turi na paak.


\par }{\Q \VS{22}Bonkobit, i daa tiin jaŋmaanii,

\par }{\QB kimaan bonkobit kpinkpaar boa biikite,

\par }{\QB ki tiinii loon lɔɔna,

\par }{\QB ki kinkana nan daan tilɔɔna yab bonchiann.


\par }{\Q \VS{23}“Sayɔnn teeb, ii mɔk parpeenn man;

\par }{\Q ii kpamm man linba ki i Yomdaanɔ Yennu tun

\par }{\QB ki turi na paak.

\par }{\Q U te kpafusaak baa ki li jaŋiti, ki te saak baa sabouŋ,

\par }{\QB ki bia baa sakoouk nan waa tuu baa biaŋinba na.


\par }{\Q \VS{24}Jarii kur saa gbee nan jeete,

\par }{\QB ki bui saa gbee nan tilɔɔna daan nan olif tiinii kpan.


\par }{\Q \VS{25}Ki i bona nba din biir

\par }{\QB bina nba niŋ ki naasuburuŋ din ŋman i bonbuburit na,

\par }{\QB n saa jiinir ki turi. Mine din tun naasuut maŋ i boor.


\par }{\Q \VS{26}Mɔtana, i ji sii mɔk jeet bonchiann ki di gboot,

\par }{\QB ki i saa pak dont min i Yomdaanɔ Yennu sann,

\par }{\QB wunba tun bakitnauŋ toona ki turi na.

\par }{\Q Ki yimm, n niib, ji kan ban di fei.


\par }{\Q \VS{27}Ki yimm Israel teeb saa bann nan n be nani.

\par }{\Q Ki min Yennu-e tee i Yomdaanɔ, ki sɔɔ ji ki be.

\par }{\Q Ki yimm, n niib, ji kan ban di fei.


\par }{\SH Ki jiin Yennu daar na po
\par }
{\Q \VS{28}“Ki li poor po, n tan saa sikin n Seek, sɔɔ kur paak,

\par }{\QB ki i bonjai nan i bonpoi tan sii sɔkint n maan,

\par }{\QB ki i jakpera mun tan sii damii damiit,

\par }{\QB ki i naasimm tan sii laat yirintu.


\par }{\Q \VS{29}Ki daa maŋ ni, n tan saa sikin n Seek na

\par }{\QB n daaba paak, li jab nan poob kur.


\par }{\Q \VS{30}“Ki daa maŋ ni, n tan saa tun bakitnauŋ toona

\par }{\QB sanpaapo nan tingbouŋ na ni;

\par }{\Q ki sɔn nan muu nan munyuuk tan sii be.


\par }{\Q \VS{31}Yonnu tan saa kpint ki bɔnn,

\par }{\QB ki ŋmaarik mun saa kpint ki mɔnn nan sɔn na;

\par }{\Q li tan saa teen nnaewa ki min Yennu dajaann

\par }{\QB nba tee biiru daar na n fit baar.


\par }{\Q \VS{32}Ŋaan binba kur tan boin sommir po saa la tinnu.

\par }{\Q Niib nba be Jerusalem, bi siab saa la fatu,

\par }{\Q ki binba ki n gannib na sii mɔk manfoor

\par }{\QB nan min Yennu nba yet biaŋinba.”




\par }\Chap{3}{\SH Ki jiin tingbouŋ na ŋaateeb buut po
\par }
{\Q \VerseOne{1}Yennu ŋamm yet a, “Daa maŋ ni, n tan saa ŋamm jiin

\par }{\QB Juda nan Jerusalem teeb mɔkinta.


\par }{\Q \VS{2}N tan saa taan tingbouŋ na ŋaateeb kur

\par }{\QB ki baar namm Buut Baauk ni.

\par }{\Q Leŋe ki n saa bu bi buut

\par }{\QB nan baa tun linba kur ki tur n niib.

\par }{\Q Bi te ki Israel teeb na yat kɔɔ digbangana ni,

\par }{\QB ki bia biit Israel tiŋ nba tee n yar na.


\par }{\Q \VS{3}Bi tɔ naatɔɔte a bin chent n niib nba ki bi soorib na,

\par }{\QB ki kɔi bonjai nan bonpoi ki teemm daaba,

\par }{\QB a bin gaar likirii ki pa jantona nan daan paak.


\par }{\PP \VS{4}“I yiab a yin tun bee ki turimi, yimm Taya teeb, nan Sidonn teeb, nan niib nba kur be Filistia teeb yent ni na? I koor a yin teen siare ki jiinimi-i? Li-i tee ki i yaa yin tun siar ki jiinimi, ŋann n saa kakit yiame, ki pa jiini.

\VS{5}I jii n salimpeena nan salimmɔna, nan n mɔkint kur, ki yaat saan nann i tingbanŋei niŋa.

\VS{6}I jii Juda nan Jerusalem teeb ki yaat fɔkit namm bi tiɔŋ tiŋe, ki saa kɔib ki tur Griis teeb.

\VS{7}Mɔtana, n ji yaa n nyinnibe yaa kɔib siaminba na. N saa teeni nan yaa teemm biaŋinba nae.

\VS{8}N saa te ki bin kɔi i bonjai nan i bonpoi ki tur Juda teeb, ki bi mun saa kɔib ki tur Sabea teeb nba kɔɔ banfɔka na. Min Yennu-e pak na.


\par }{\Q \VS{9}“Turin mɔɔntii na digbana kur ni a,

\par }{\Q ‘Teent siir nan tɔb man, yiint i kunkɔnkɔnna,

\par }{\QB ki taan bi kur ki somm namm.


\par }{\Q \VS{10}Faan i kumɔi ki teen jukbanjai,

\par }{\QB ki faa i jukii ki kpantir kpana,

\par }{\QB ki te i nibutimii gbaa n kɔn.


\par }{\Q \VS{11}Yimm digbana kur nba kpia na,

\par }{\QB kakitir ki baar man, ki taan leeb baauk na ni.’ ”

\par }{\Q Yennu, tumin a kunkɔnkɔnna ki bin lekib.


\par }{\Q \VS{12}“A te digbana na niib n teen siir,

\par }{\QB ki baar Buut Baauk na ni.

\par }{\Q Leŋe ki min Yennu saa kar ki bu digbana kur buut.


\par }{\Q \VS{13}Bi mantik ton halii, chɔɔmm ki bir tiŋ ni

\par }{\QB nan baa tuu chɔɔ jeet li jaanu yoo biaŋinba na.

\par }{\Q A ŋmaab nan baa tuu ŋmaa daan tilɔɔna li ŋinŋaa boor,

\par }{\QB ki daan n tan nyi ki gbee mɔ biaŋinba na.”


\par }{\Q \VS{14}Niib tusbam-bamme be Buut Baauk na ni.

\par }{\Q Leŋe ki Yennu saa baar yiama ki bu buut.


\par }{\Q \VS{15}Ki yonnu nan ŋmaarik saa bɔnn,

\par }{\QB ki ŋmaabira na ji kan yent.


\par }{\SH Ki jiin piisin nba ki Yennu saa tur u niib po
\par }
{\Q \VS{16}Yennu kunkɔr saa nyi Sayɔnn kunkonn paak;

\par }{\Q ki u kunkɔr n tant ki nyi Jerusalem po;

\par }{\Q ki tingbouŋ nan sanpaak n jek,

\par }{\QB ŋaan Yennu saa kɔn u niib paaka.


\par }{\Q \VS{17}“Tɔn, Israel teeb, i ji saa bann

\par }{\QB nan mine tee i Yomdaanɔ Yennu.

\par }{\Q N kɔɔ Sayɔnn-e, n kasii kunkonn na paak.

\par }{\Q Jerusalem sii tee kasii dooe;

\par }{\Q ki boorganu ji kan ban kɔn ki nyanniri.


\par }{\Q \VS{18}Ki daa maŋ ni, kunkona saa gbee nan daan tiiniie,

\par }{\Q ki bonkobit sii be kunkonn kur paak,

\par }{\Q ki nyun sii be Juda kpenii kur ni bonchiann.

\par }{\Q Ki kpenu saa pubir nyi Yennu ŋasaakak boor,

\par }{\Q ki li nyun saa maan Kpekii Baauk na.


\par }{\Q \VS{19}“Ki Ijipt tiŋ saa kpant kunkoouk,

\par }{\Q ki Edom tiŋ n kpant langben-yana,

\par }{\QB kimaan baa lek Juda tiŋ,

\par }{\QB ki kpii li niib nba ki mɔk biit na paak.


\par }{\Q \VS{20-21}N saa kɔn binba ki bi kpiib na paaka.

\par }{\Q N kan nyik biirteeb na yanni,

\par }{\QB ŋaan niib sii be Juda tiŋ nan Jerusalem doo ni

\par }{\QB mɔkmɔk nan mɔkmɔk,

\par }{\QB ki min Yennu sii be Sayɔnn kunkonn paake.”

\par }